qundao/data-zh-poetry huggingface dataset:
赤壁賦中四句·目遇之而成色
作者：陳普
朝代：宋

人間何處看真色，午夜天心月滿時。
無限凡夫空肉眼，凝眸决眥望西施。
赤壁賦中四句·耳得之而爲聲
作者：陳普
朝代：宋

司聰坎體本來清，舉世都將貯笛箏。
飽聽翛翛北窗吹，人間能有幾長庚。
路中救小魚
作者：陳普
朝代：宋

道逢涸轍一窮魚，氣息如絲沫尚濡。
未得相携滄海去，蛙池共活諒中孚。
輓平山菊澗·其一
作者：陳普
朝代：宋

自是斯民手，全成此世身。
片言含展席，一室見經綸。
德業空成己，詩書止事親。
但贏千載內，一樣不無人。
輓平山菊澗·其三
作者：陳普
朝代：宋

小試庖丁刃，天王信不虛。
林林驚若鳳，戢戢免其魚。
一日乾坤定，終身岩谷居。
人皆疑不仕，莫曉我心初。
輓平山菊澗·其二
作者：陳普
朝代：宋

卑卑梯接俗，望重若蒿蓬。
作俑繄何代，彌天以送終。
閙居常憤切，易簀愈昭融。
一二人家化，駸駸似洛中。
輓平山菊澗·其五
作者：陳普
朝代：宋

獲接阿戎裾，殷勤便手盧。
開緘伯淳坐，入夢孔明廬。
敬事期身役，摳趨刻歲餘。
天翁如錯誤，流涕看苫苴。
輓平山菊澗·其六
作者：陳普
朝代：宋

詩禮斯文嫡，簞瓢此世人。
心惟憂道屈，眼不見家貧。
清瘦生來骨，孤高沒後身。
幾多黄壤客，難朽得如君。
輓平山菊澗·其四
作者：陳普
朝代：宋

細細香鼻孔，寥希古已然。
相逢言尚古，話久許知天。
太極有形外，幾宵燈火前。
示人猶不敢，何見遽刊傳。
送江西曾雪笠歌
作者：陳普
朝代：宋

幾人誇詠雪，不如柳一絕。
幾家說漁父，不如柳兩句。
天陰歲晚寒江空，玉花四合爲鴻濛。
一片清虛畫不得，孤舟一笠何精工。
凌空厲闊不覺寒，兀坐不動身與竿。
磯頭把竿凍猶立，老妻在中作袁安。
此時意壯何分明，大無垠涯小無形。
的如曾子見一貫，又似葉公初點睛。
十年拋却吳松江，閩山六月念蔗漿。
門門再拜冰玉樹，畀我一幅全瀟湘。
連山一峰獨秀
作者：陳普
朝代：宋

雲屏屏斷亂山稠，中有青螺百尺修。
拔萃出群高地步，導前擁後作班頭。
上連霄漢不盈尺，俯視岡陵總下流。
吾道與君亦相似，功全一簣便相侔。
遠望
作者：陳普
朝代：宋

浮雲盡掃暖微霄，去鷺歸鴻入望遥。
積雨纔收平野闊，夕陽未卷大江豪。
近看飄絮如千葉，遠見修眉若一毫。
不有危樓高百尺，也應無處可呼號。
邵武泰寧途間一路海棠
作者：陳普
朝代：宋

萬騎連接出襄國，諸姨撩亂上驪山。
道人不識紅粧面，何事扶筇過此山。
醉吟
作者：陳普
朝代：宋

天在地在我亦在，天改地改吾始改。
前身曾作孔子孟子爲人憎，也曾爲禹爲稷爲人愛。
來來去去非貪癡，自去自來自不知。
今生暫來作個咬嚙菜根漢，焉知再來不遇文王出彈時。
四溟爲罍杓北斗，舉世攢眉我開口。
眼前不見白衣人，風月自當青田酒。
萬事不預非無功，順應爲用虛爲宗。
幾度貧賤幾度英雄，幾度少年幾度翁。
天吳紫鳳任顛倒，披襟引滿對秋風。
野景
作者：陳普
朝代：宋

衮風柳絮亂溪橋，一抹輕烟野外遥。
獨釣漁翁占江上，耦耕農父伴山腰。
黄鸝百轉趁紅日，白鷺一行登碧霄。
只怕時光如水迅，前村忍聽一聲蜩。
野步·其一
作者：陳普
朝代：宋

南雁數聲嘹唳，西風雙鬢䰐鬖。
病葉夕陽滿樹，斷雲殘雨歸岩。
野步·其一〇
作者：陳普
朝代：宋

木葉西風古道，稻花北壠新田。
流水美人何處，夕陽荒草連天。
野步·其七
作者：陳普
朝代：宋

流水數株殘柳，西風兩岸蘆花。
荒草客愁遠道，夕陽牛带歸鴉。
野步·其三
作者：陳普
朝代：宋

黄犢眼中荒草，鷺鷥立處枯荷。
宦海風濤舟楫，故山烟雨松蘿。
野步·其九
作者：陳普
朝代：宋

幾處漁樵石路，數家雞犬柴門。
竈屋殘烟杳靄，溪流淡月黄昏。
野步·其二
作者：陳普
朝代：宋

瀟灑枯藤老屨，行行只復行行。
泥路野人屐跡，石橋流水琴聲。
野步·其五
作者：陳普
朝代：宋

白日長繩難繫，青帘濁酒堪賒。
歸鶴蒼山雲際，故人錦字天涯。
野步·其八
作者：陳普
朝代：宋

按步緩尋幽草，揚眉一望平林。
鳥影漁磯日暮，豆花村屋秋深。
野步·其六
作者：陳普
朝代：宋

紅葉林風颯颯，蒼苔徑雨斑斑。
人跡石邊流水，樵歌鳥外青山。
野步·其四
作者：陳普
朝代：宋

愁思冥鴻杳杳，吟情敗葉紛紛。
歸去滿身溪雨，醉眠半枕山雲。
野燒
作者：陳普
朝代：宋

雜沓平原起電紅，憑陵勢欲逼青峰。
草芽不問新開甲，蟄戶尤憐乍啟封。
何暇徹侯分玉石，略如伯益逐蛇龍。
際天逸德無人問，獨倚高樓到晚鍾。
長夏竹中·其一
作者：陳普
朝代：宋

四圍碧玉遶盤河，六月此爲安樂窩。
且喜身心各清凈，但愁歲月爲消磨。
洞門開闢元無鎖，暑氣羞慚自倒戈。
只要人心明內外，紅塵取此本無多。
長夏竹中·其二
作者：陳普
朝代：宋

暑威赫赫甑寰區，繞屋琅玕足自娛。
四面塵埃渾不受，一年炎熱竟成無。
絕稀人跡天同處，閲盡詩書日未晡。
爲惜分陰故來此，時人疑是七賢徒。
隠屏
作者：陳普
朝代：宋

排雲觝雨立虛空，端正方嚴萬壑中。
好去明堂充宁倚，不應留此伴仙翁。
雨霽山皆秋色
作者：陳普
朝代：宋

一朝積雨豁然收，待我凝眸百尺樓。
遠遠修眉明碧落，稜稜瘦骨出清秋。
同姿遠岸遥生靄，一意寒江亦露洲。
此即化工無信息，天機衮衮不曾留。
雲莊勸學
作者：陳普
朝代：宋

百川皆望東，三才同面離。
半圭崇幼德，六矢志男兒。
孟子道非高，周公言非欺。
要須辨方位，乃識窮陬維。
自從學校廢，俗敝柏梁詩。
英才陸沈盡，卓犖非無資。
下車衆皆悅，苟且遂成癡。
混澒聲一概，沈痼星千朞。
天生紫陽子，纓冠而救之。
萬類始根理，六經初有師。
立心辨邪正，成德在勤嬉。
曾參作門戶，夫子爲根涯。
有位民物康，在家兄弟宜。
敬義貫心筠，德業暢根枝。
行遠必自邇，登高必自卑。
不從灑掃起，何以爲類推。
群居不及義，游宴日相追。
失學莫此甚，一成而百隳。
時文築衰末，不直埋馬帷。
六經不勤讀，學荒身亦危。
二劉與三蔡，相牖如塤箎。
師門頼有嗣，流澤今未衰。
子孫欲不墜，祖訓勤奉持。
不失伯牙心，不患無子期。
青蛙辭
作者：陳普
朝代：宋

古祠一區環槐榆，飛鼪在瓦狐樹居。
鐵爐缺裂死灰冷，箕坐一寸青蟾蜍。
平心定氣詳其來，頹垣古厠濁水渠。
蛇驚鼠駭得敗壁，一躍乃是神王廬。
丹青神鬼非其鄉，顧盼欲去聊躊躕。
悾悾鄙夫見之走，爭持衮冕加猨狙。
鳴鉦考鼓動井邑，毳衣襤襤驅大車。
浮萍狎狎叱不開，遥瞻竊禮三欷歔。
吾聞臧氏之子不智，山節藻棁居蔡祠鶢鶋。
無端尊禮青蝦蟆，聖門譏誚豈只且。
吾聞崇伯妖羽野，化爲黄龍游羽潴。
厥子代之啟九道，變作玄熊形狤𲮕。
鬼神赫赫號威聖，當爲龍虎爲鯨魚。
作雲澍雨興萬化，翻江倒海洗九區。
咬囓妖狐咀封豕，眼光百步雙驪珠。
當爲不爲爲蝦蟆，爬沙脚手何陋歟。
吾聞狄公焚燒江南一千七百所，只留夏禹泰伯季札伍子胥。
宋祖碭山負耒夫，吳楚淫祠爲之墟。
輪囷大蟒鬰屈死，寸蟆何足汙其鈇。
人心不正至斯極，無藥可以醫籧篨。
只須正直如梁公，一日秉畀群疑祛。
鬼車豕塗滿天下，收拾打併歸太虛。
蝦蟆無知聽放去，荒溝野水樂有餘。
願月得雨兼旬秋晹人望已切再和前韻·其一
作者：陳普
朝代：宋

踰浹秋晹已望雲，芭蕉一夜慰愁人。
陰陽各有時中處，不可相無似兩輪。
願月得雨兼旬秋晹人望已切再和前韻·其三
作者：陳普
朝代：宋

時雨光風總是吟，憂歡元不繫晴陰。
醍醐未用踰玄酒，中節何須論淺深。
願月得雨兼旬秋晹人望已切再和前韻·其二
作者：陳普
朝代：宋

雨我公田及我私，幾多風月入肝脾。
天心亦似堯心細，一日之中有隩夷。
願月得雨兼旬秋晹人望已切再和前韻·其五
作者：陳普
朝代：宋

播穀栽桑復執麻，全憑雨露作人家。
世間惟有心須霽，一片浮雲不可遮。
願月得雨兼旬秋晹人望已切再和前韻·其六
作者：陳普
朝代：宋

得意如心即勝遊，不妨對雨作遨頭。
窮櫩豈暇賢明月，舉室寒衾喜有秋。
願月得雨兼旬秋晹人望已切再和前韻·其四
作者：陳普
朝代：宋

須識光風霽月心，愛君憂國慮民深。
江南一夜千倉廩，再拜雙眸重照臨。
高宗帖
作者：陳普
朝代：宋

寢苫枕干子，有暇綰秋蛇。
仁人不忍見，俗子持相誇。
鼓瑟·其一
作者：陳普
朝代：宋

滿樓明月調雲和，五十絃中急雨過。
彩鳳拂衣鳴翠竹，素鱗鼓鬣出寒波。
凄凉楚客新愁斷，清切湘靈舊怨多。
一曲更沉人已靜，江頭雲掛綠嵯峨。
鼓瑟·其三
作者：陳普
朝代：宋

五十朱絃不與琴，一絃一柱調清音。
南華喚醒莊生夢，西蜀傳留望帝心。
魚躍滄波風嫋嫋，鳳飛丹穴月沉沉。
此情不待鏗而作，一攬新聲見古今。
鼓瑟·其二
作者：陳普
朝代：宋

朱絃聲奏徹雲清，有客沉吟倚柱聽。
遺響一時存楚曲，斷魂千載寫湘靈。
珠隨明月生滄海，船挾悲風過洞庭。
絃索無言膠柱倒，遥遥江上數峰青。
七夕三首·其一
作者：陳淵
朝代：宋

北里南鄰錦綉陳，萬端千疊日初晴。
收藏犢鼻何須挂，不與人間鬬獨清。
七夕三首·其三
作者：陳淵
朝代：宋

信馬隨車力不勝，聊將觴豆樂交朋。
青樓乞巧真兒女，我亦如今拙未能。
七夕三首·其二
作者：陳淵
朝代：宋

天上銀蟾曲似鈎，人間簫鼓萬家浮。
從來世事俱兒戲，不獨秦娥乞巧樓。
七夕閨意戲范濟美三首·其一
作者：陳淵
朝代：宋

衡陽新雁幾時歸，惆悵佳人萬事非。
蓬首西風還拜月，夜涼贏得露沾衣。
七夕閨意戲范濟美三首·其三
作者：陳淵
朝代：宋

祝君樽酒醉羅裳，此夜應須石作腸。
幸自書生惡滋味，那堪千里羡牛郎。
七夕閨意戲范濟美三首·其二
作者：陳淵
朝代：宋

經年不復到庭除，又見秋風柳欲疏。
看罷巧樓歸小閣，牀頭重撿近來書。
三月二十日游東山參議不至有詩次韻
作者：陳淵
朝代：宋

羈懷厭朝市，逸興薄江山。
放杖囂埃外，傳觴紫翠間。
碧雲猶未合，飛鳥已知還。
不見高車過，重城欲上關。
三月二日泛舟下延平晚泊西芹
作者：陳淵
朝代：宋

扁舟劣容身，風浪困掀簸。
曲肱游華胥，夢斷千山過。
縱横波間石，滿目牛羊卧。
秋毫儻不支，巨艦忽已破。
篙師號神逸，却立變衰懦。
我豈未之思，懸知無可奈。
此生足驚憂，似爲天所癉。
那能一生死，且復耐摧挫。
日暮同濟人，舉酒紛相賀。
一笑盡餘觴，歌罷無予和。
三月十一日欲往荆南景德寺睡起呈曹令德
作者：陳淵
朝代：宋

風門自開闔，門外黄塵暮。
午衾温留人，春夢如飛絮。
我行指洞庭，千里始頓屨。
僕夫呼起起，寸心撮百慮。
此生睡不足，正坐奔馳故。
四年四往來，日月途中度。
美人亦念我，贈以别知賦。
英辭粲星斗，深語發妙悟。
坐起再三讀，一一明月句。
何似謝所投，靜黙有佳趣。
三絕句寄幾先·其一
作者：陳淵
朝代：宋

陽明連絡四支中，胃氣由来處處通。
但使黄婆能飽飯，客邪端的不須攻。
三絕句寄幾先·其三
作者：陳淵
朝代：宋

敵犯東南夜壘驚，却防西北有奇兵。
將軍堅卧鼻雷吼，七國崢嶸次第平。
三絕句寄幾先·其二
作者：陳淵
朝代：宋

冷暖平生既自知，是中無病欲誰醫。
但思寒熱從何得，未用長吟譴鬼詩。
三衢道中感懷寄龐幾先
作者：陳淵
朝代：宋

霜風卷地號，達曉不成雨。
游雲乍蔽虧，朝日翳復吐。
衢梁三日行，去往迷處所。
茅簷得小休，蔬飯不能舉。
所嗟兵火餘，白骨莾無主。
鄰邦歲又惡，賈飯逐婺女。
遏糴彼何忍，楚越視心膂。
况欲賊取之，不救溝壑苦。
生逢堯舜代，短袖不容舞。
空餘衛物心，持此欲誰語。
故人幕中傑，籌畫多所補。
朝譽競推先，丘壑終自許。
平生陳琳檄，解使頭風愈。
容我七子間，泛愛果輕與。
此生聽造物，未能狙公芧。
牧羊或可息，抱關亦易處。
要以一溉勤，聊潤漢陰圃。
下汴
作者：陳淵
朝代：宋

參天古柳鳴蟬急，卷地黄流轉岸多。
好去扁舟穩扶柂，秋風吹水易揚波。
九日登莊樓二首·其一
作者：陳淵
朝代：宋

久客驚秋意，天涯思不窮。
三年猶北國，萬里對西風。
時序悲歌裏，乾坤醉眼中。
黄花一樽酒，千古此心同。
九日登莊樓二首·其二
作者：陳淵
朝代：宋

木落秋容淨，時平國勢雄。
望雲心自遠，采菊興誰同。
詩酒浮生過，功名一笑空。
留連憑痛飲，冠幘任高風。
九月二十二日秋舉失利出門用中相餞夜步河上留别
作者：陳淵
朝代：宋

太平今日古無鄰，觸目郊原事事新。
年少自應迷鼓吹，野人終是厭塵埃。
忘懷處世思同俗，有事關心不爲身。
藥石有能醫久痼，此生寧復怨垂綸。
二月五日入都廳久坐候山甫不至廳前桃花一夜風雨落盡感事寫懷
作者：陳淵
朝代：宋

簿書堆裏只匆匆，過眼繁紅夜雨中。
可念青春看又老，一杯無計略從容。
交溪庵中因檢藥嚢偶成
作者：陳淵
朝代：宋

道人頭上經春雪，不羡少年何首烏。
已覺老来甘草莽，便當歸去訪田廬。
交溪靜安院見許尉題壁次韻
作者：陳淵
朝代：宋

柱頤脩劍上凌煙，自古功名亦偶然。
鐘鼎山林俱不惡，一瓢吾欲盡餘年。
京師相善者鄉友四人各賦一篇以見其所慕·令德
作者：陳淵
朝代：宋

襟懷冬日温，容貌秋水淨。
惠然肯顧我，蒹葭玉相映。
詩人固難肥，酒客亦多病。
善保千金軀，愛子清而勁。
京師相善者鄉友四人各賦一篇以見其所慕·如愚
作者：陳淵
朝代：宋

義重財自輕，氣剛語還直。
毁譽不掛懷，行坐頗自得。
浮生困局蹙，世路亦艱棘。
思君膽如斗，解我愁似織。
京師相善者鄉友四人各賦一篇以見其所慕·載德
作者：陳淵
朝代：宋

辭寡覺我喧，氣定覺我煩。
沉吟孤鶴立，戲謔陽春温。
豈不苦鞭策，去馬終戀軒。
由來君子德，寡怨非其恩。
京師相善者鄉友四人各賦一篇以見其所慕·適正
作者：陳淵
朝代：宋

淡薄不易親，和平不可離。
平生一樽酒，萬事醒復醉。
詩成稾不存，物至情無累。
紛紛塵俗中，笑裏有真意。
代句龍君輔上潼州令
作者：陳淵
朝代：宋

卓魯當時事，風流莫與班。
最成三載後，名在兩川間。
桑梓深聆德，絃歌幸毖頑。
牛刀淹試可，驥足暫投閑。
偃室何當造，膺門早許扳。
丹墀初受命，墨綬遽言還。
何子方游學，終童未出關。
梁園今萬里，蜀道自千山。
籍眼終多白，萊衣念戲斑。
歸期春服就，潼水會承顔。
令德送余都門外眷眷惜别余恨不款作詩寄之
作者：陳淵
朝代：宋

行人不忍别，遇酒輒醉倒。
僕夫怪何遲，謬應行亦好。
憐君如弟兄，每見開懷抱。
天涯重分攜，祖席都門道。
城頭傾落日，酒盡迹還掃。
留連意雖勤，晤語終草草。
君如汗血駒，千里未脱皁。
我若隨波魚，圉圉依寒藻。
去住各有謀，聚散初不保。
惟餘一寸心，耿耿遲君老。
俞憲生辰·其一
作者：陳淵
朝代：宋

北固樓前萬頃秋，月明風定大江流。
從来此地多英傑，果有奇才副簡求。
秀氣一天開夜色，威名千里駕潮頭。
山川長在人難老，應抱文章入相周。
俞憲生辰·其二
作者：陳淵
朝代：宋

淮南持斧功成後，甌粵乘軺喜蹔臨。
使者英標衣蹙繡，近臣新渥帯横金。
三山氣入中秋好，八郡香焚曉霧深。
已爲黎元開壽域，可無椿歲慰人心。
信州禪月院晚眺
作者：陳淵
朝代：宋

一覺華胥日又曛，晚來愁緒亂紛紛。
角聲對起重城近，吹動靈山萬疊雲。
入荆州學四絕句呈昭祖·其一
作者：陳淵
朝代：宋

問舍求田不可遲，十年羈落意多違。
須知澤雉樊中畜，不及蓬鳩地上飛。
入荆州學四絕句呈昭祖·其三
作者：陳淵
朝代：宋

短柏森森團積雪，疏篁簌簌撼微風。
從前不道容齋好，此景而今落夢中。
入荆州學四絕句呈昭祖·其二
作者：陳淵
朝代：宋

拂天喬木映脩廊，滿目簾間白苧忙。
曾是璧池疏散慣，卧聽鳴鼓懶衣裳。
入荆州學四絕句呈昭祖·其四
作者：陳淵
朝代：宋

明知安分即忘歸，故倚春風看落暉。
叔度汪汪波萬頃，未應如我苦懷歸。
兩浙周提刑生日
作者：陳淵
朝代：宋

淮南草木亦知威，故國重看衣繡歸。
不用埋輪留魏闕，故應持斧靜圜扉。
天瞻柳舍雙丸會，地應蓂階五葉飛。
此日長庚來吉夢，弧南終並一星暉。
再和時可二首·其一
作者：陳淵
朝代：宋

芝眉不見忽經旬，屢出新篇故惱人。
應共翰林爭敏捷，豈如開府但清新。
鷄豚且入他鄉社，桃李何殊故國春。
白髪蒼髯共擕手，從来管鮑兩忘貧。
再和時可二首·其二
作者：陳淵
朝代：宋

甲子公今不記句，磻溪垂釣豈其人。
安心有道年年徤，出語無塵字字新。
鬬智莫爭三十里，貪生何用八千春。
直須凖備新年醉，無地容錐未是貧。
再和李伯紀舍人韻
作者：陳淵
朝代：宋

時來將相寧有種，衛青故是民家奴。
懸鶉未用歎歲惡，闊網近喜除官逋。
本無得喪任失馬，但有言說皆陳芻。
從公一飲百壺盡，醉倒不知誰謂吾。
再和鄧志宏二首·其一
作者：陳淵
朝代：宋

石馬祠門餘隻耳，夢魂先過瞿塘水。
人間得喪豈偶然，可笑紛紛夸奪子。
文章自古多窮人，妙奪造化天應瞋。
謾言勤苦得富貴，見彈求鴞何日真。
張羅門巷行人絕，歲晏誰憐生事拙。
窮通有數勿復言，已辦此心堅似鐵。
再和鄧志宏二首·其二
作者：陳淵
朝代：宋

先友遺書猶在耳，念之清淚如鉛水。
可憐萬事已忘情，獨嘗託我芝蘭子。
阿戎文采映前人，脱略不顧妻孥瞋。
却能飲我瞑眩藥，知我老大言尤真。
利欲昏人須猛絕，妙年母謂吾謀拙。
古來解使玉如泥，劍鋩除是錕鋙鐵。
再用前韻
作者：陳淵
朝代：宋

人閑得安眠，夢斷了無欲。
那思趨朝士，一馬百夫僕。
况聞稻苗盛，昨夜新雨足。
一飽如可期，吾事豈多目。
盆山鬱葱蒨，酌水周其麓。
照我本來面，真白非浴鵠。
故應此間住，却掃便違俗。
超然寂照中，無往亦非復。
百年只爾是，行矣毋躑躅。
區區欲何爲，世路羊腸曲。
再用送昭遠詩韻寄昭遠昆仲
作者：陳淵
朝代：宋

六經學不傳，誰能尋墜緒。
君家有師承，不數虫魚注。
公子韋氏門，粲若五星聚。
胸中容萬頃，一一黄叔度。
人情悦紛華，世路爭馳騖。
取樂須臾間，轉首已失據。
余生末俗中，蚤幸識夷路。
折桂從乃翁，頻年麾不去。
冉有豈辭僕，樊遲亦能御。
雍容荆渚間，夫子步亦步。
初從言下入，筌蹄索魚兔。
終遂義中行，良樂驅騏馽。
有時坐終夕，收視息浮慮。
了了不可言，明明有佳處。
别來能幾時，心月翳雲霧。
諸郎幸不遠，寄語多予悟。
坐爲塵事攖，空詠別知賦。
遥想玉華遊，春夢如飛絮。
初到臨安二首·其一
作者：陳淵
朝代：宋

風際管絃朝病酒，雲中樓閣夜聞香。
十年一夢沙河路，獨步春泥覺燕忙。
初到臨安二首·其二
作者：陳淵
朝代：宋

青鞋踏雨花鋪徑，朱艦凌風柳拂堤。
天竺舊游心已懶，孤山行處路應迷。
十五日過許夜雨暴作明日行四十里宿於穎橋又明日晴書時
作者：陳淵
朝代：宋

狂風撼平野，沙礫眯兩目。
筍輿我與君，道遠疲徵逐。
驚雷一夜發，暴雨溢川谷。
平明泥没趾，寸步不容續。
我生賦窮蹇，觸處背天福。
風雨豈不好，行路非所欲。
中途聊息肩，村驛便可宿。
我勞固其分，端恐僵僮僕。
燎爐燃濕薪，傍舍酒初熟。
安能浣愁腸，但取充饑腹。
中宵耿不眠，明月忽挂屋。
攬衣起視夜，秣馬亦膏轂。
人情易喜愠，天道有飜覆。
陰霽那可知，去去無欲速。
午睡懷安縣風篁亭
作者：陳淵
朝代：宋

旌旗蔽野階除寂，環佩鳴空枕簟涼。
夢斷鈞天知是想，一溝泉落樂聲長。
即席和焦貫道
作者：陳淵
朝代：宋

馬上無端骨肉消，老来功業正寥寥。
便須舉白追年少，莫恨紅粧不我饒。
又用元韻呈時可
作者：陳淵
朝代：宋

古来兵出僅三旬，便欲修文格遠人。
圖蔓可堪師已老，滌瑕當與俗更新。
舞干止殺知何日，賣劍歸耕要及春。
但得耡耰遍原野，飯藜何惜一身貧。
又題山寺二首·其一
作者：陳淵
朝代：宋

雲間初日慘無光，天外歸鴻豈戀行。
短景去人如掣電，不應留滯野梅香。
又題山寺二首·其二
作者：陳淵
朝代：宋

雲母燒香不見煙，夜深齋閣閉龍涎。
此生暇日真難得，蕭寺重来已四年。
同楊遵道出京本欲作詩而吟咏久廢恐取道襄陽吊古遺迹遵道有作不能多繼也先以詩謝之
作者：陳淵
朝代：宋

經年不作詩，意到無好語。
强欲理短綆，頽井暗塵土。
夫子賢達流，奔逸不受圉。
風流夢鱣後，清德逼而祖。
文章守家法，騷雅到前古。
屈宋或交綏，曹劉真臭乳。
而我獨何人，詞格本寒苦。
枯腸費搜攪，况復久不吐。
胡爲謬見假，亦使郊繼愈。
無乃緣葭莩，遂與噲等伍。
此行過襄陽，倒指不旬數。
龐公亦安之，孟子不可覩。
聲名向千載，石刻餘羊杜。
山川空形勝，耆舊一仰俯。
終當吊遺迹，尊酒酹江滸。
恐君成感慨，嚴韻儻見侮。
作詩謝不能，亦以丐斤斧。
同魏季脩雪中閑步二首·其一
作者：陳淵
朝代：宋

纖纖月色淡黄昏，城郭千家雪炤人。
攜手望春同茗飲，小坊燈火自相親。
同魏季脩雪中閑步二首·其二
作者：陳淵
朝代：宋

草草瑶池小宴終，玉人招我廣寒宫。
歸來懷袖天香滿，月照梅梢雪未融。
和人獨酌二絕·其一
作者：陳淵
朝代：宋

共矜春色盡銜盃，文字紅裙各有儕。
何似西園閑處士，一盃花下畏人來。
和人獨酌二絕·其二
作者：陳淵
朝代：宋

休論身外千端事，且醉花前一榻風。
舉盞但能邀皓月，隔籬何必喚鄰翁。
和參謀參議尋春
作者：陳淵
朝代：宋

二老俱傳正始音，春来詩思轉精神。
風前未展垂天翼，筆下空聞擲地金。
曉日若將開霽色，宿雲先已弄輕陰。
落花流水年年事，只恐桃源不可尋。
和參謀至日喜雪三首·其一
作者：陳淵
朝代：宋

風鳴竹屋懼將顛，起視同雲隘萬川。
共喜葭灰初應律，那知柳絮已漫天。
傳杯莫怕山頽玉，閉户從教徑糝氊。
幕府老成堪倚杖，故應衰病得安眠。
和參謀至日喜雪三首·其三
作者：陳淵
朝代：宋

恊氣方占大有年，珠璣填道璧沉川。
塵埃已洗三千界，雲霧終開尺五天。
羔袖久慚依帥幕，牛衣端不羡蠻氈。
求田好趁豐登候，乞與元龍榻上眠。
和參謀至日喜雪三首·其二
作者：陳淵
朝代：宋

玉花初著亂山顛，入夜俄驚月滿川。
雖有冷光凝白晝，尚餘陰曀鎖青天。
屬車未返瑶池駿，遠使猶餐北海氊。
夢斷忽傳淮蔡捷，喜臨尊酒已忘眠。
和司錄行縣道中偶風雨有感之作六首·其一
作者：陳淵
朝代：宋

葉底鶯初囀，枝頭蝶漸稀。
雨餘憐草長，風定恐花飛。
遲暮歌終寠，淹留嘆式微。
更堪西去雁，聲逐晚雲歸。
和司錄行縣道中偶風雨有感之作六首·其三
作者：陳淵
朝代：宋

非關濃艶能傾國，可是幽香解返魂。
正爾彫零廢吟賞，欲留佳麗度晨昏。
和司錄行縣道中偶風雨有感之作六首·其二
作者：陳淵
朝代：宋

吏隱聲藏霧，天游更御風。
分攜方舉白，轉盼復堆紅。
北去豺狼盡，春回雨露同。
向來相對飲，應復念鄰翁。
和司錄行縣道中偶風雨有感之作六首·其五
作者：陳淵
朝代：宋

山頭漠漠煙藏樹，山下潺潺水滿溪。
全勝長安花柳陌，萬人塵裏逐輪蹄。
和司錄行縣道中偶風雨有感之作六首·其六
作者：陳淵
朝代：宋

江山似爲詩人設，風雨故應春日多。
醉裏吟哦聊自適，眼前開落莫誰何。
和司錄行縣道中偶風雨有感之作六首·其四
作者：陳淵
朝代：宋

酴醿卧雨有餘態，芍藥倚風無限情。
正是江南花欲盡，淡雲来往日微明。
和向和卿嘗茶
作者：陳淵
朝代：宋

俗子醉紅裙，羶葷敗人意。
花甆烹月團，此樂天不畀。
諸公各英姿，淡薄得真味。
聊爲下季隱，不替江湖思。
輕雲落杯醆，飛雪灑腸胃。
笑談出冰玉，毫末視鼎貴。
我作月旦評，全勝家置喙。
傳聞茶後詩，便得古人配。
誰能三百餅，一洗玉川睡。
御風歸蓬萊，高論驚兒輩。
和周唐獻郎中登普光寺閣
作者：陳淵
朝代：宋

官閑竟日身無事，雨過連巒氣似熏。
未暇含香朝瑣闥，且乘飛舄躡青雲。
九天已振摶風翼，萬目難藏隱霧文。
誰凭危欄親王唾，笑談應復許隨羣。
和如愚思劍溪
作者：陳淵
朝代：宋

佳人經歲隔參辰，柳綠桃紅奈遠情。
遥想玉樓春睡起，一江風日弄清明。
和子靜三絕 亭竹二首 其一
作者：陳淵
朝代：宋

窗外度聲風宛轉，庭前舒影月分明。
參横斗轉情無盡，骨冷魂清夢不成。
和子靜三絕 亭竹二首 其二
作者：陳淵
朝代：宋

霜雪豈能摧勁節，埃塵無復入虚懷。
故應淡薄無人管，不是子猷誰復來。
和子靜三絕·漁父一首
作者：陳淵
朝代：宋

一聲横笛起蘆花，驚斷天邊雁字斜。
白首飽諳鱸鱖美，未能連夜網游鰕。
和李舍人留題泛碧齋
作者：陳淵
朝代：宋

山脚回環插遠潯，碧琉璃上玉爲岑。
共憐采鷁風前試，正值滄波雨後深。
應爲蓴鱸輕去國，遂令胡越盡同心。
濟川此去爲舟楫，也念江湖有陸沉。
和羅仲素寄子靜長篇
作者：陳淵
朝代：宋

龜山絕壑蟠豫章，秀幹往往參天長。
十年收拾多散亡，只有太白追蟾光。
知君所得不可詳，宴坐鐔溪名益彰。
獨嘗爲我露其鋩，盡掃楊墨揮韓莊。
邇來黄面稍侵疆，劍藏于室矢在房。
分將肌肉剜爲瘡，猶說道心乃平常。
我欲從之挹餘芳，竟坐此傳乖所望。
新詩謾說陋漢唐，直以未畫窮羲皇。
豈知籓籬不自防，欲舉萬目誰爲綱。
况彼桀驁非勤王，安用援手登之堂。
愛君駿足如飛黄，一空冀北無留良。
四蹄雷雹方騰驤，肯如駑馬徒爭强。
和遵道楊花
作者：陳淵
朝代：宋

金明池道綠陰稠，萬點顛忙正可愁。
馬上只貪看舞雪，不知飛滿帽簷毬。
唐大夫生辰
作者：陳淵
朝代：宋

氣轉初寒候，祥開既望辰。
應時来鸑鷟，占夢獲麒麟。
盛德圭無玷，高才竹有筠。
胸襟藏巨壑，人物妙洪鈞。
使者光華遠，朝廷寵數新。
鵬程九萬里，椿幹八千春。
鼎鼐虚前席，風雲即要津。
黒頭紆袞繡，天意在斯民。
夏日雨後戲書
作者：陳淵
朝代：宋

雷霆挾雨驚殘夢，蕭艾乘風醒宿酲。
黄檗一杯清晝永，張羅誰復問交情。
夢得亭上
作者：陳淵
朝代：宋

雷霆卷地灘聲急，旌斾搖空樹影寒。
千古西山留爽氣，雨餘容我倚欄看。
奉和司錄道中二首·偶成
作者：陳淵
朝代：宋

雲路横翔計似疏，二原清賞更誰如。
池塘草滿供詩夢，煙雨春来入畫圖。
落莫早知貧是病，參池今悟直爲迂。
傍人大笑公焉取，爲說忘機或類吾。
奉和司錄道中二首·山行
作者：陳淵
朝代：宋

浪蘂浮花逐去程，流紅應恨水無情。
簷間頗厭催歸語，木杪空憐喚友聲。
念遠却回鴻陣急，忘貧重到鷰巢成。
待憑物理追風御，懷抱如今喜盡傾。
奉酬楊達甫見贈
作者：陳淵
朝代：宋

春風不世情，暖入閑門草。
君詩其似之，披拂逮枯槁。
平生金石友，歲晚迹如掃。
一見楊夫子，胸腹便傾倒。
間關六年别，一字寄不早。
忽蒙錦繡贈，光彩照龍藻。
嗟我獨何人，揖我謂我好。
無乃嗜好偏，收拾到羊棗。
從來詩人窮，君亦行此道。
我欲從君遊，山林不知老。
奉陪婺州守南樓宴集
作者：陳淵
朝代：宋

溪山自昔東陽勝，賓客偏於北海多。
四坐英標真倚玉，一時雄辨劇懸河。
淹留慙應三刀夢，豈弟仍傳五袴歌。
更避正堂延蓋老，待將清淨繼蕭何。
奉陪龜山先生觀修城
作者：陳淵
朝代：宋

西山淼淼送斜陽，往事回頭一夢長。
萬里喜霑新雨露，百年重拓舊金湯。
杵聲撼野雷初動，鍤柄揮風蟻自行。
尊俎折衝今可恃，補牢端爲念亡羊。
字瑞奇特再用前韻
作者：陳淵
朝代：宋

春來無物不爭妍，爨木呈祥孰使然。
應爲奇文開奧穾，不隨凢卉競蕃鮮。
窪隆密向暌中合，點畫仍從毁處全。
御史說符直可騐，從来謀國直如絃。
存誠齋夏日呈龜山先生二首·其一
作者：陳淵
朝代：宋

長者一牀室，先生五柳門。
度人聊示病，觀物欲忘言。
小圃池臺足，薰風草樹繁。
杖藜隨處處，歸鳥報黄昏。
存誠齋夏日呈龜山先生二首·其二
作者：陳淵
朝代：宋

雙檜軒之北，高梧户以南。
午陰臨短夢，曉吹落清談。
鬬老三無喜，嵇生七不堪。
天涯復相值，此意得重參。
季修欲之仰山預作詩送之
作者：陳淵
朝代：宋

飄零今日海東偏，見子奔馳不自憐。
洛社求師霜入屨，仰山尋隱草連天。
白雲南望家雖近，璧水東來計已然。
賴有從前息心地，不令塵土化流年。
季脩有詩求公晦顔公書元次山碑銘既而公晦和成使病者亦賦之
作者：陳淵
朝代：宋

英雄仙去形骸薧，空有遺銘卧荒草。
誰將後事付平原，石刻長隨天不老。
古來筆法多神逸，斷碣塵埃誰復掃。
顧無清議藹人間，末技縱工何足道。
往年好古搜奇蹟，百過曾看爭坐稾。
直詞無復假軍容，僣逆知公能辯早。
教兒祇欲傳家法，揮金可笑歐陽媪。
豈知名義重丘山，遺屨終令魯人寶。
此碑文墨兩奇偉，千載漫郎猶有考。
當時談笑傲豺狼，首領不求明哲保。
至今心畫落銀鈎，逸若驊騮初脱皁。
先生年來好收書，兼愛此翁忠有餘。
豈惟筆力求深造，定要聲名不減渠。
季脩舍舟趨諸暨謁劉元成獨泛錢清江有懷其人
作者：陳淵
朝代：宋

人遠牛羊暮，春深草樹滋。
野橋低映水，溪岸曲縈籬。
風雨江湖思，乾坤杖屨疑。
論心竟誰是，短棹欲何之。
容齋書事二首·其一
作者：陳淵
朝代：宋

南國餘梅潤，東墻更竹陰。
門庭迂市井，草樹似山林。
客寄吾家是，齋居古意深。
微風過枕簟，何有萬黄金。
容齋書事二首·其二
作者：陳淵
朝代：宋

方丈孤城角，風來夢亦醒。
分明更無事，俯仰忽忘形。
小室塵誰掃，空亭柏自青。
生涯任流轉，天地一浮萍。
宿仙霞聖仙寺呈伯思子靜二首·其一
作者：陳淵
朝代：宋

風物吾鄉似，山川地勢分。
稻畦飜碧浪，麥壠布黄雲。
客舍常爭席，山僧獨獻芹。
茅柴餘瀝在，聊餉僕夫勤。
宿仙霞聖仙寺呈伯思子靜二首·其二
作者：陳淵
朝代：宋

曉日山原靜，薰風杖屨輕。
開談時造極，得意自難名。
奔走非前計，淹留見俗情。
賴渠金石友，端的慰平生。
寄內
作者：陳淵
朝代：宋

去住初難料，行藏只是嫌。
天高山簇劍，江靜月磨鎌。
久别平安否，新愁覺夢兼。
雙魚何日寄，迢遞歲將淹。
寄內
作者：陳淵
朝代：宋

明月向人圓，愛之不忍睡。
坐久風露寒，忽忽心如醉。
念君一適我，所遇無歡意。
况乃久别離，相思到夢寐。
我生百不堪，繆學屠龍技。
于今半世人，升斗亦未遂。
賴有室中友，素懷隱居志。
肯與梁伯鸞，扁舟共東逝。
寄曹載德諫議二首·其一
作者：陳淵
朝代：宋

不將塵土嘆徒勞，白首驅馳任所遭。
鸞鳳尚能安枳棘，鷽鳩何敢厭蓬蒿。
論材競欲推嚢穎，備物何由數澗毛。
末路固窮真自許，未應延頸試鳴號。
寄曹載德諫議二首·其二
作者：陳淵
朝代：宋

晚途無復計行藏，捶楚塵埃秪自傷。
未即賣刀歸買犢，自憐挾策亦亡羊。
已無竿牘勤毛穎，肯爲簞瓢念孔方。
尤喜故人書斷絕，不將栖棘戲仇香。
寄謝用中
作者：陳淵
朝代：宋

黄蘗無多法，維摩不二門。
此間堪折柱，吾道亦難言。
學者初何有，師乎貴不煩。
十年成我志，今日是君恩。
寓漳南靜衆寺三月晦信步到庵亭曠望久之聊寄所感
作者：陳淵
朝代：宋

意行不知遠，倚杖囂塵外。
南州風物繁，此地溪山會。
俯窺城市喧，蟻垤幾成壞。
只爾可忘情，未用旋吾斾。
小詩七首寄養蒙兼呈景駿·其一
作者：陳淵
朝代：宋

粥魚齋鼓網蛛窠，古寺長廊客少過。
唯有一溪明月在，夜寒偏向斷垣多。
小詩七首寄養蒙兼呈景駿·其七
作者：陳淵
朝代：宋

晚交誰似兩龔清，冰雪情懷獨老成。
揚粃在前容齒長，積薪居上看文鳴。
小詩七首寄養蒙兼呈景駿·其三
作者：陳淵
朝代：宋

它時樽酒對春風，夜雨霏霏扺曉鐘。
但說尋常往来地，豈知重到有丹楓。
小詩七首寄養蒙兼呈景駿·其二
作者：陳淵
朝代：宋

斜陽不到竹陰幽，小徑縈紆傍碧流。
行到草深橋斷處，却乘明月泛歸舟。
小詩七首寄養蒙兼呈景駿·其五
作者：陳淵
朝代：宋

才疏不下孔北海，道廣更師陳太丘。
世路風波無着處，却尋真隱得清游。
小詩七首寄養蒙兼呈景駿·其六
作者：陳淵
朝代：宋

二妙胸中萬頃寛，詩成千字海濤飜。
已能共入淵騫室，自是同登李杜壇。
小詩七首寄養蒙兼呈景駿·其四
作者：陳淵
朝代：宋

太史溪頭十里間，朝陽峰下水涵天。
青鞋不踏紅塵陌，夢斷僧窗又一年。
小軒觀月呈興宗叔
作者：陳淵
朝代：宋

茅簷手可攀，修竹出簷上。
寒蟾漏疏明，碎影羅屏障。
情知月色好，達覽在虚曠。
東家富池臺，端坐不能訪。
山林足寓目，細大初無相。
但使人心安，景物自清暢。
霜風中夜作，曲沼金飜浪。
禽鳥斷飛鳴，杉松起酬唱。
燎爐宿殘火，尚可温新釀。
數盃遣沉冥，萬慮一時放。
誰能外形骸，於世無所仰。
晤語一亭間，頽然齊得喪。
小軒閑題二首·其一
作者：陳淵
朝代：宋

舍南舍北梅，墻裏墻外竹。
逌然寄其間，不見一物俗。
東風將小雨，夜漲春池綠。
俯檻數龜魚，仰簷送鴻鵠。
交情石投水，坐客冰炤玉。
從容得此生，已矣萬事足。
誰言南軒小，正可陋華屋。
但恐世故攖，不容長處獨。
小軒閑題二首·其二
作者：陳淵
朝代：宋

青山拱簷楹，淥水鑒毛髪。
花香晚更清，鳥語靜不聒。
客至不能飲，舉觴聊自罰。
坐嘯激清風，起舞弄明月。
是身如浮漚，起滅在溟渤。
百年一彈指，何者爲不没。
文章會消磨，名譽易衰歇。
淵明吾之師，茲理久已達。
山寺早梅三首·其一
作者：陳淵
朝代：宋

竹籬茅舍近前溪，煙淡風微月上遲。
認得暗香来去處，夜寒無路覓横枝。
山寺早梅三首·其三
作者：陳淵
朝代：宋

丹蕚猶含綽約肌，水邊籬落雪晴時。
此間妙得無言意，只有西湖處士詩。
山寺早梅三首·其二
作者：陳淵
朝代：宋

冰雪情懷未遽開，芝蘭風味已先回。
故人隔歲無因見，一夜月明何處来。
崇安分水嶺
作者：陳淵
朝代：宋

已見江南草木菲，筍輿愁下亂山圍。
但將雙淚憑西注，寄語江神穩送歸。
席提舉生辰
作者：陳淵
朝代：宋

朔風迎臘換堯蓂，一葉階前尚吐英。
天上麒麟來昨夢，河東鸑鷟自時名。
錦衣故國今誰有，棣萼中朝日更榮。
終上青冥環坐座，弧南長並一星明。
廖成伯奉議生辰
作者：陳淵
朝代：宋

曾聽尊前世綵歌，喜聞烟袖舞婆娑。
名駒汗血得夷路，老柏凌霜只舊柯。
桃李盛時隨地有，芝蘭生處近人多。
春風二月年年事，莫問靈椿歲幾何。
延平林力道閣上觀水二首·其一
作者：陳淵
朝代：宋

千重翠巘分三岸，十里寒潭合兩溪。
更得横流吞險瀨，豈嫌春水濁如泥。
延平林力道閣上觀水二首·其二
作者：陳淵
朝代：宋

要看春水拍天流，更爲溪山一日留。
誰遣白雲迷眼界，坐令歸思入扁舟。
延平江上呈吳國華先生
作者：陳淵
朝代：宋

青山如偉人，可望不可制。
屹然瞰碧流，龍翔虎豹視。
春風何時來，草木舞深翠。
禽鳥暖相依，飛鳴得真意。
誰言靜無作，坐致無邊利。
願言斬茅茨，結室傍薈蔚。
且要觀此身，功業亦細事。
得用中書有禮人不答之悔作詩解之
作者：陳淵
朝代：宋

一時先達揔飄零，亦有陽春世莫聽。
漫刺從來無處着，曳裾今日欲誰經。
只應舊友頭空白，難使新知眼便青。
射獵南山休夜出，灞陵有尉宿君亭。
復次韻答令德見和來詩及維摩黙然之意
作者：陳淵
朝代：宋

多言亦焉用，守黙良獨難。
維摩得此門，衆生病自安。
當時許子將，不造寔與蕃。
終以月旦評，有愧申屠蟠。
忠良覆漢鼎，魯酒圍邯鄲。
獨愛千頃陂，滄波炤人寒。
君豈叔度歟，胸襟江海漫。
自然已憤厥，不須珍柚酸。
思安常兄
作者：陳淵
朝代：宋

凌虚閣下煙波闊，升俊坊前草木香。
歸去溪南春正好，不應蕭索對松篁。
懷鄧南夫
作者：陳淵
朝代：宋

丈室經年疏玉麈，數行何日寄銀鈎。
只應立我軒前柳，滿眼飛綿綠正稠。
戲題延平閣上·其一
作者：陳淵
朝代：宋

黄昏欲去更凭欄，珍重銀蟾照膽寒。
可是歌眉能繫别，人間無此好溪山。
戲題延平閣上·其二
作者：陳淵
朝代：宋

西風吹露濕峩冠，迥立三山二水間。
後夜江樓應殢酒，一鈎殘月與誰看。
承遵道和又用前韻書懷
作者：陳淵
朝代：宋

端的荆州得所依，羽翰終欲更南飛。
閩山萬里長牽夢，蜀鳥千言只喚歸。
當日朋儕俱草澤，而今兒女自輕肥。
白雲南望三年客，長是尊前誦式微。
提舉生辰
作者：陳淵
朝代：宋

東井遥觀盾日升，南風猶入舜絃鳴。
鵬程九萬豈終息，椿歲八千方再榮。
平世功名期鳳鳥，一時文采應長庚。
浮瓜沉李年年事，稽首弧南一點明。
早行
作者：陳淵
朝代：宋

夢中聞得子規啼，燈下驚呼馬亦嘶。
宿霧故迷山遠近，肩輿才辨路高低。
鷄鳴犬吠遥相應，野草幽花自不齊。
待得晨光開霽色，不知行道幾人迷。
春日偶題
作者：陳淵
朝代：宋

未可郊原縱曉鞍，人間猶似有輕寒。
春光不似常年短，過了清明更好看。
春晚入荆州
作者：陳淵
朝代：宋

綠樹連雲草濕煙，亂花飄錦柳飛綿。
三春别我無多日，萬點愁人又一年。
池館勝游空過眼，江山佳處欲投鞭。
從君預覓清涼地，准備南州五月天。
春晚書事
作者：陳淵
朝代：宋

楊花撲面春如夢，麥穗齊腰日似年。
多病不緣詩得瘦，放懷全藉酒能仙。
春雪
作者：陳淵
朝代：宋

陰風度嚴切，密雪紛如霧。
虚窗覺逾明，臘紙粘飛絮。
文書不掛眼，對榻聊箕踞。
春愁暗乘人，匆匆出非慮。
門前亦有酒，官禁不可酤。
永懷傲江湖，何當脱羈馵。
晚行
作者：陳淵
朝代：宋

晚煙低掃樹千重，一簇人家接遠空。
日暮荒陂行客盡，只尋牛迹去匆匆。
曉登嚴陵釣臺和安止所留詩
作者：陳淵
朝代：宋

溪山有底好，適契貧士欲。
敢論生不侯，但喜夢非僕。
千秋釣臺水，不濯市朝足。
而我獨何人，得寓塵埃目。
擕笻縱朝步，初日穿林麓。
西風扶兩腋，一舉千里鵠。
東窺夫差國，繁華混真俗。
濁流駕頽波，一往不可復。
之子居其間，嗜古追前躅。
爲寄無絃琴，一和郢中曲。
書室獨坐
作者：陳淵
朝代：宋

春入庭柯寸寸藍，風簷孤坐怯輕衫。
青天白日從来好，柏樹桃花子細參。
木香花二首·其一
作者：陳淵
朝代：宋

翠袖青裙襯雪膚，雨餘終日醉相扶。
祗應不使朱鉛汙，獨抱幽香與世疏。
木香花二首·其二
作者：陳淵
朝代：宋

直自江梅墮雪英，便遲幽艶到清明。
楊花著地香初破，乞與愁人一解酲。
楊花二首·其一
作者：陳淵
朝代：宋

出處陶潛宅，興亡煬帝堤。
窗扉容點綴，原野自高低。
地迥棲難穩，風高去易迷。
顛忙能幾日，萍滿水東西。
楊花二首·其二
作者：陳淵
朝代：宋

漫天方作雪，糝徑忽鋪氊。
已是春如酒，那堪爾似綿。
次韻令德答天啓
作者：陳淵
朝代：宋

小栟妙語言，下筆初無難。
曹郎更精深，一字不苟安。
我師陶靖節，亦未游其藩。
但覺萬仞淵，中有蛟龍蟠。
人言失故步，乃在學邯鄲。
平淡恐未臻，先作郊島寒。
古來文墨士，十九姓字漫。
尚賴相可否，鹽梅助鹹酸。
次韻俞德翁述懷二首·其一
作者：陳淵
朝代：宋

事業無媒祗漫勞，平生於世一牛毛。
三年萬里看飛雪，不向人前愧緼袍。
次韻俞德翁述懷二首·其二
作者：陳淵
朝代：宋

飄泊天涯不繫舟，又還窮臘動離愁。
軒裳瑣瑣知何者，直自時平未肯休。
次韻光祖避地眉溪十絕·其一
作者：陳淵
朝代：宋

眼在句中寧易知，意存言外一何微。
柏舟故是仁人事，豈爲淹留念奮飛。
次韻光祖避地眉溪十絕·其一〇
作者：陳淵
朝代：宋

了齋力欲排邪說，誰遣奇窮道不興。
長恨人亡琴亦往，賴傳心法有盧能。
次韻光祖避地眉溪十絕·其七
作者：陳淵
朝代：宋

當時先主得關張，能使西川弱勝强。
今日中原豈無士，坐愁豺虎亂要荒。
次韻光祖避地眉溪十絕·其三
作者：陳淵
朝代：宋

弄雲微月淡回廊，十室連甍占上方。
誰道各無容足地，夜談猶欲致時康。
次韻光祖避地眉溪十絕·其九
作者：陳淵
朝代：宋

何人更下仲舉榻，舉世願登元禮門。
千古家聲君與我，未知何以起斯文。
次韻光祖避地眉溪十絕·其二
作者：陳淵
朝代：宋

浮木如何濟巨川，積薪其下火將然。
是中已有安身地，許爾垂紳玉几前。
次韻光祖避地眉溪十絕·其五
作者：陳淵
朝代：宋

訪道尋幽歷萬山，神仙元不在山間。
須知對面長相失，莫嘆喬松去不還。
次韻光祖避地眉溪十絕·其八
作者：陳淵
朝代：宋

汙莱正爾肥蚯蚓，滯穗那能飽鸒斯。
布穀似嫌新歷緩，每從清曉報農時。
次韻光祖避地眉溪十絕·其六
作者：陳淵
朝代：宋

四海黔黎共一君，須知盜賊亦吾民。
由来齊梃勝秦甲，要在人如父子親。
次韻光祖避地眉溪十絕·其四
作者：陳淵
朝代：宋

少年憑恃氣方强，膚理微邪未覺傷。
迨得病深無治法，始知先甲是農黄。
次韻光祖閑居感懷
作者：陳淵
朝代：宋

風義久已喪，交道何其衰。
艱窘無與俱，乃歌風及頺。
誰言經由地，過門有犂来。
霜雪豈不惡，松筠真奈摧。
富貴如浮雲，於我何有哉。
所嗟道不興，茲士猶塵埃。
次韻吳參議病中懷歸因以自見
作者：陳淵
朝代：宋

柳絲垂地整如梳，春盡長懷舊隱居。
草暖屢眠斜照外，水香時潄落花餘。
西山忍餓初疑隘，北海無功竟坐疏。
同是念歸公得請，自憐濡滯一軒渠。
次韻子靜
作者：陳淵
朝代：宋

淵明束带向督郵，已覺歸思不可留。
紛紛朱墨何時休，豈得置錐無一丘。
平生涉世如虚舟，明月從人驚暗投。
胸次已無涇渭流，不應在我緣春秋。
次韻安茂通同薛參議上巳日唱和
作者：陳淵
朝代：宋

扁舟衝浪去，羸馬傍城行。
飄泊傷春緒，艱難作吏情。
豈無賢者樂，亦有聖人清。
莫繼蘭亭會，愁連曲水生。
次韻張從道三首·月夜江行
作者：陳淵
朝代：宋

吏隱飄然在一涯，更堪行役退年華。
多情却有空江月，長伴離人夢到家。
次韻張從道三首·石首道中
作者：陳淵
朝代：宋

匹馬江村路，長鞭短袂裘。
問民知所病，驅御去如流。
霧卷千山曉，霜餘萬木秋。
古来奔走吏，流落有奇謀。
次韻張從道三首·自建寧泛江至石首
作者：陳淵
朝代：宋

江注天圍盡，舟排浪陣輕。
岸容疏柳色，秋氣斷鴻聲。
風日雖堪愛，雲煙易妒晴。
鱸魚如有興，好在未知名。
次韻從道夜宿推院
作者：陳淵
朝代：宋

誰遣參軍阨所長，夜聽鈴鼓度修廊。
風流偶未逢狂客，歌頌空驚逼漫郎。
莫恨驊騮縻皁櫪，要令松柏飽冰霜。
如聞委吏真勞擾，不許歸田是孔方。
次韻德純通判賀用中生子
作者：陳淵
朝代：宋

暴客年來不過門，羡君三秀各生春。
懸弧適在龍溪側，履迹知從劍水濱。
魯國考祥欣得鯉，杜陵占夢信爲麟。
問名更取詩翁語，盛事流傳西鬬新。
次韻李仲虎召伯相遇
作者：陳淵
朝代：宋

區區千里爲浮名，小隱終慙鄭子真。
雙闕幾時瞻北極，萬山無處望南閩。
尊前壯士今如夢，胯下真王迹已塵。
共俯淮流追往事，玉蟾依舊水粼粼。
次韻李伯紀舍人招飲
作者：陳淵
朝代：宋

胸中造物可與友，筆下騷人真是奴。
共傳排佛似遷愈，獨喜賦梅追隱逋。
盤空未念鴟腐鼠，在野寧無駒束芻。
時時造席聞妙語，謬辱知己非夷吾。
次韻李伯紀舍人食了齋所寄石芝有感
作者：陳淵
朝代：宋

石芝附石元無根，有名不載農黄文。
絳囊遠致自東海，謫仙爲向詩中論。
談餘得味仍遭苦，未辨終甘莫輕吐。
此言要自顯真心，不比繁辭較鍾乳。
太丘晚交誰獨深，梁溪心如百鍊金。
只應異代友元禮，許國有盟今更尋。
雙魚萬里將芹子，妙意難名聊寄耳。
餘甘橄欖正須渠，它日忠信今悟矣。
次韻李光祖南山四偈·其一
作者：陳淵
朝代：宋

聲外聞和豈待言，棒頭猶是老婆禪。
如何更被文殊惑，却道維摩但黙然。
次韻李光祖南山四偈·其三
作者：陳淵
朝代：宋

窗前松竹翠連山，窗下弦歌晝掩關。
雪裏忍看梅欲吐，煙中遥認鳥知還。
次韻李光祖南山四偈·其二
作者：陳淵
朝代：宋

臘窮春到不須臾，霜下陳根豈用耡。
若信彫榮如轉轂，故應搖落有扶疏。
次韻李光祖南山四偈·其四
作者：陳淵
朝代：宋

未暇南山訪隱居，祇應無處不逢渠。
憑君一省從前夢，莫歎離羣歲又除。
次韻李聳卿
作者：陳淵
朝代：宋

前輩風流曉露零，忽逢豪士壯心驚。
雷霆落筆千人掃，珠玉成詩萬户輕。
應許翰林追敏捷，肯容開府鬬新清。
向来乞米無佳傳，端欲投瓜趣報瓊。
次韻李聳卿賀太守禱雨有應二首·其一
作者：陳淵
朝代：宋

一寸丹誠貫上穹，坐令千里走龍工。
驕陽彌目苗將槁，甘雨連霄澤已豐。
便覺風霜傾意盡，豈愁荆棘致年凶。
江南歲漕知無闕，遥想中都喜氣同。
次韻李聳卿賀太守禱雨有應二首·其二
作者：陳淵
朝代：宋

使君憂國願年豐，肯放炎威久病農。
盡道胸中藏渤澥，誰知筆下起蛟龍。
曉涼秋氣生蘄簟，夢斷簷聲带梵鐘。
高卧已傳民訟息，秪應仁政古難逢。
次韻楊丈夜寒直舍·其一
作者：陳淵
朝代：宋

天寒官舍轉騷騷，敗壁饑蟲永夜號。
應對短檠呵凍手，只將長卷掃冰毫。
官游久矣空環轍，生事蕭然孰載醪。
亦有從前經國意，拔賢人或望山濤。
次韻楊丈夜寒直舍·其二
作者：陳淵
朝代：宋

鑾輅鹽車等是勞，便逢良樂肯鳴號。
秪應末路歌牛角，不及寒窗禿兔毫。
世事分明如昨夢，人情端的勝春醪。
終當短艇從公去，俯仰江湖戲怒濤。
次韻欲游西湖阻雨
作者：陳淵
朝代：宋

去年賞西湖，薄暑扳躋難。
同游幸勝士，酒沃衣巾斑。
今歲來錢塘，臘雨扁舟寒。
友朋適四集，局蹙樊籠間。
此生分林泉，造物猶余慳。
未爲登岳禱，且作訪戴還。
無私本天理，敢怨陰雲頑。
向來旱蝗惡，征賦亦未寛。
寧令風作雪，要看麥堆山。
次韻王長源飲垂絲海棠花下
作者：陳淵
朝代：宋

寇盜縱橫已十春，今年花下得微曛。
應憐萬木灰薪槱，喜見奇葩脱斧斤。
遣將幾人非鞅鞅，覆盟今日尚棼棼。
憑君爲國施長策，莫戀垂絲鄙獻芹。
次韻范濟美秋雨感懷
作者：陳淵
朝代：宋

一別劍谿水，三換京塵秋。
夜聽空階雨，歲月驚如流。
豈不念故國，水清山亦幽。
螻蟻有微情，未忍追浮丘。
平生老蒼交，夫子賢其尤。
窮經三十年，一字不見收。
賴有管城公，落紙無全牛。
他時恐不免，速達吾所羞。
次韻運使龍圖寵示道中夜行之什
作者：陳淵
朝代：宋

畏途千里可宵行，正是鄰邦道路平。
諭蜀昔傳司馬檄，備吳今罷亞夫營。
陰雲掃地千林出，曉月凌空萬騎迎。
緩带驛亭留險語，春雷端使蟄蟲驚。
次韻邦美叔和天啓見寄
作者：陳淵
朝代：宋

竹風挾雨撼篷窗，靜聽秋聲轉騒窣。
朝來饑卧媚微涼，叩門不作淵明乞。
小栟見餉有新詩，七言端爲吾家出。
共誰渠有古人風，孰識中藏謫仙骨。
書如周鼓未差訛，語效商盤仍詰屈。
誰與和者叔不癡，落筆成章一嗟咄。
無用如今君豈樗，自寇從來我非漆。
板茅它日儻相尋，好在山深林更密。
次韻鄧志宏和吏部謝公鐵字韻詩二首·其一
作者：陳淵
朝代：宋

結交自惜羞餘耳，直要人情淡如水。
晏嬰鮑叔久已亡，嗟我欲從誰氏子。
大栟筆陣掃千人，詩成不顧俗士瞋。
長歌欲奪謫仙氣，短韻更逼宣城真。
爾来念我知交絕，託以不能資老拙。
自笑今年錐也無，何須更覓針頭鐵。
次韻鄧志宏和吏部謝公鐵字韻詩二首·其二
作者：陳淵
朝代：宋

愁霖十日槎生耳，寒氣薄人如著水。
坐對毗耶數卷書，未厭銅爐燒柏子。
區區我亦可憐人，只有無求人不瞋。
雖無名字振京國，不屈未應慙子真。
凍琴壁間絃自絕，袖手深藏鳩更拙。
本無流水遣誰知，此去從人譏嚼鐵。
次韻鄧志宏送張思道游福唐
作者：陳淵
朝代：宋

紛紛涴耳俱宜洗，坐遣高人厭丘里。
迅流早自促行舟，更有西風滿江葦。
當年筆陣掃千軍，今日流輩推能文。
英辭谹辯洒醉墨，倐忽百變春空雲。
人間萬事秋毫細，軒冕儻來誰著意。
身隨去棹落波間，興逐冥鴻渺天際。
三山便到蓬萊宫，卸帆海嶼窺魚龍。
夜涼横笛弄明月，萬頃琉璃秋色中。
次韻酬鄧天啓
作者：陳淵
朝代：宋

少年翰墨場，自姹穿楊箭。
誰論第一功，不數曹參戰。
聖門窺管豹，一斑時許見。
棄捐憂患中，更欲資陶錬。
兩鄧富文采，端可同席硯。
投璧或未知，賈石誰敢衒。
小栟詩益奇，出語人所羡。
過門遺新篇，無乃思與狷。
我懷古作者，臨文頻撫卷。
孰能掃千人，期君當八面。
次韻陸時可歲暮感懷·其一
作者：陳淵
朝代：宋

小橋横截一溪雲，隔岸遥通避世人。
釣艇偶隨秋雁泊，吟窗今見臘梅新。
煙塵已覺千山靜，雨露行看萬國春。
詩酒暮年生處樂，一瓢歸去豈辭貧。
次韻陸時可歲暮感懷·其二
作者：陳淵
朝代：宋

風御泠然幾過旬，異鄉窮臘作離人。
淹留賴有交情重，飜覆從教俗態新。
於世無求心似水，向人多可氣如春。
也知已造顔原室，不恥人間賤與貧。
歲暮述懷寄安常兄
作者：陳淵
朝代：宋

意廣詩餘怨，才狂酒見真。
雪梅新濺淚，霜月冷傷神。
短劍深藏匣，哀絃久委塵。
良游惜遲暮，雲物又驚春。
歸自郡城見道中山礬盛開
作者：陳淵
朝代：宋

梅豆班班已滿枝，暗香猶未吐酴醿。
和風煖日江南路，正是山礬爛漫時。
汝州道中呈遵道
作者：陳淵
朝代：宋

青煙漠漠柳依依，落日雲中雁北飛。
咄咄書空誰的會，遲遲行道子同歸。
桑陰蓋地牛羊困，麥秀漫山鳥雀肥。
向晚未知投宿處，敗籬疏屋火煙微。
泊姑蘇憑匯亭候同行不至
作者：陳淵
朝代：宋

扁舟繫岸五六日，草屨遶亭千百迴。
欲行無計住不可，夢想萬事心如摧。
燕雀飛鳴意自適，翩翩簷外相往來。
乃知荆棘殊不惡，培風萬里真勞哉。
泊舟延平二絕·其一
作者：陳淵
朝代：宋

野梅飄盡喜春歸，又見溪桃片片飛。
醉卧暖風呼不醒，亂紅無數點人衣。
泊舟延平二絕·其二
作者：陳淵
朝代：宋

星河不動水東流，夜影搖空逼釣舟。
夢破滄浪歌在耳，欲尋溪友向煙洲。
流長亭
作者：陳淵
朝代：宋

江拆亂山圍，西來素練飛。
嵐光環石窆，潭影漾松扉。
欲盡風前樹，難忘草上暉。
但期流澤遠，長與水東歸。
漫興
作者：陳淵
朝代：宋

雲林恰恰鶯能友，沙路行行蟻有臣。
雖有溪山供醉眼，亦嫌塵土汙芳春。
玉山驛見周東老題詩和之
作者：陳淵
朝代：宋

塵勞千種祇紛紛，之子歸來始一春。
掉舌不知何處去，又還攜劍出南閩。
玩月
作者：陳淵
朝代：宋

據牀招佳月，月轉牀屢移。
夜久風露涼，孤斟樂忘歸。
冰輪擅空闊，是處留清輝。
浮雲掃除盡，如與賞心期。
我行萬物表，中空無一疵。
光明徧十方，毫髪了無遺。
心境互融澈，起坐迷東西。
此生看此月，十年悼無時。
它日客共飲，淋浪酒霑衣。
十語久不契，此心唯自知。
西風掃殘暑，秋色日益奇。
憂國付鼎食，消閑屬山棲。
恐妨此時樂，勿露囊中錐。
用中既和成以示山口唐藴明藴明亦和再用前韻呈二公
作者：陳淵
朝代：宋

高城繚繞環居門，草樹蔽日鼪鼯奔。
疏篁轉影涼午枕，卧看鳥雀嬉晴暾。
清香一縷爇沉水，濃茗十分烹壑源。
乘風欲效玉川子，蓬莱無路心難論。
虚堂愁坐漠無語，頃刻百慮空勞魂。
緬懷皇祐賢御史，當日直氣何軒軒。
臧孫强諫宜有後，奇士果見諸孫存。
流傳佳語忽到我，展卷疾讀皆微言。
平生廖子口如鐵，肯爲此友西其轅。
故應目擊得深省，千載無愧孔與温。
更將餘力事酬唱，巧注未以黄金昏。
古來求友貴勝己，二子年德皆吾尊。
用中示以字瑞既書其事又賦詩一首
作者：陳淵
朝代：宋

河圖布畫非人力，鳥跡成文豈偶然。
自昔秘藏神所護，至今陳露墨猶鮮。
胸襟有道推先覺，斤斧無情肯自全。
但欲剖心彰景命，爨桐何意擬薰絃。
用令德韻題嚴陵祠
作者：陳淵
朝代：宋

價微良易酬，器博無近用。
騏驥非良樂，萬里誰能控。
蕭王漢中興，四海倚爲重。
誰爲淵驅魚，一呼百萬衆。
妙算環無端，奇功射必中。
忘機諒未能，豈數漢陰甕。
故人鈎尚直，倦作儀韶鳳。
應無萬牛力，負此丘山棟。
羊裘又獨往，苦語餘嘲弄。
至今賣菜言，空記當時夢。
留别鄧南夫四首·其一
作者：陳淵
朝代：宋

平生交友各飄蓬，只有丸丸雪後松。
萬里歸來還往絕，獨君時許略從容。
留别鄧南夫四首·其三
作者：陳淵
朝代：宋

有子才如汗血駒，新門高大可容車。
故應袖手藏深渺，憐我冰霜涉畏途。
留别鄧南夫四首·其二
作者：陳淵
朝代：宋

昂昂勁氣初無作，蕩蕩奇胸久息機。
容我醉時開讜論，一軒明月夜忘歸。
留别鄧南夫四首·其四
作者：陳淵
朝代：宋

比余於玉有奇文，一落泥塗十二春。
慚愧深知同鮑叔，尚言荆璞定逢人。
病減枕上五首·其一
作者：陳淵
朝代：宋

階草無期日自生，獨餘貧病破元正。
春風一種生生意，誰道年來也世情。
病減枕上五首·其三
作者：陳淵
朝代：宋

多情春夢草生池，起欲尋芳力尚疲。
未解維摩無一語，故應習氣欲題詩。
病減枕上五首·其二
作者：陳淵
朝代：宋

飄零古寺倚江邊，高卧春風百病纒。
造化小兒真戲我，不令歌酒趁新年。
病減枕上五首·其五
作者：陳淵
朝代：宋

三釡承親計已疏，萬鍾行道竟何如。
安貧未赴闍黎飯，信命寧裁宰相書。
病減枕上五首·其四
作者：陳淵
朝代：宋

塵埃子石蒙蛛網，殘落霜毫暗蘚紋。
未把語言爲戲劇，新年不作送窮文。
登召伯斗野亭
作者：陳淵
朝代：宋

落帆新城曲，維舟古河右。
幽尋得危亭，星斗穿户牖。
西風掃殘葉，庭宇不待帚。
娟娟雲間月，亦復照杯酒。
明朝又東南，汙流映衰柳。
莫以此時心，熾然分淨垢。
登奔牛堰山亭
作者：陳淵
朝代：宋

桑陰濃處已深春，小市喧呼迥不聞。
誰與山頭共遊戲，靜看禽鳥鬬紛紛。
登峴山二首·其一
作者：陳淵
朝代：宋

五百年間一夢中，登臨回首興何窮。
當時事業軒天起，此日風流掃地空。
墮淚山頭春草長，沉碑江上晚煙濛。
故令倦客成惆悵，目斷斜陽不忍東。
登峴山二首·其二
作者：陳淵
朝代：宋

路過青山曲轉腰，松門楸嶺背塵囂。
煙雲西望孤鴻没，舟楫東來一水朝。
忠義有懷空鬱鬱，功名餘事漫寥寥。
無人就與山西將，緩带輕裘敵自消。
登睦州環峰亭
作者：陳淵
朝代：宋

月照空山杜宇啼，喚歸漁艇夜天低。
那堪又是雙溪水，獨上危樓十二梯。
省題筆諫詩
作者：陳淵
朝代：宋

志士憂君切，還將筆効忠。
但於心取正，不向字求工。
理自胸襟得，情因翰墨通。
一言毛穎喻，千古史魚風。
託意揮毫上，成名補袞中。
誰知執藝事，功與諍臣同。
眉溪與光祖共談得四絕句·其一
作者：陳淵
朝代：宋

乾坤今古自昭然，此意何勞密處論。
不是逢人喜傾倒，正應公事合公言。
眉溪與光祖共談得四絕句·其三
作者：陳淵
朝代：宋

流泉爲演秘密藏，枕上聲從澗底来。
半夜夢回聽說偈，似傳衣鉢向黄梅。
眉溪與光祖共談得四絕句·其二
作者：陳淵
朝代：宋

青山雨後足奇態，好鳥簷間無俗音。
縱使麯生難會面，可無毛穎解傳心。
眉溪與光祖共談得四絕句·其四
作者：陳淵
朝代：宋

溪邊索共桃花笑，雨打風吹掃地空。
待訪靈雲舊消息，急流無處覓殘紅。
看論語四首·其一
作者：陳淵
朝代：宋

明明孔聖能毋四，的的曾參所貴三。
一部魯論開聖域，古人無死要重參。
看論語四首·其三
作者：陳淵
朝代：宋

陋巷從容一事無，不因鄰鬬出吾廬。
簞瓢豈是忘憂物，自是從容樂有餘。
看論語四首·其二
作者：陳淵
朝代：宋

天道文章豈兩岐，雷聲淵黙本同時。
如何子貢能言者，說與無言更有疑。
看論語四首·其四
作者：陳淵
朝代：宋

直從堯舜以中傳，又到東丘續斷絃。
看取子思親的處，始知論語自無偏。
秋夕
作者：陳淵
朝代：宋

衰榆弱柳未經霜，已見飄零片片黄。
雨後晚風生户牖，莫將燈火汗清涼。
立我軒
作者：陳淵
朝代：宋

是身猶逆旅，真吾所寄耳。
若人問真吾，本空何可擬。
立我物必隨，我應爲物使。
捐物更求我，是以物爲已。
文章鏡面塵，富貴路傍屣。
胡爲認而有，展轉迷不已。
此迷自何得，定以有我起。
達人齊萬變，視彼猶視此。
隤然天地間，形稿心如水。
獨有長存者，萬刼不能死。
夷齊與盜跖，趣操定誰美。
是非儻難分，物我那相訿。
君懷經濟心，題牓故云爾。
我乏異俗才，詩言亦其理。
答朱晉老見責不赴會
作者：陳淵
朝代：宋

屠龍事業初何有，畫餅聲名不願求。
春色未闌猶足賞，亂花深處要追遊。
約令德郊行二首·其一
作者：陳淵
朝代：宋

簷前搖風拂面低，麥芽穿雪綠齊齊。
憑君便作遊春計，莫待花繁去路迷。
約令德郊行二首·其二
作者：陳淵
朝代：宋

小雪纖纖蓋地皮，一飜風過忽成泥。
東君似勸人行樂，不使塵埃趁馬蹄。
翁承事挽詞五首·其一
作者：陳淵
朝代：宋

徐行直視日如愚，律己齊家盡可書。
九十一年由砥道，肯令荆棘敝衣裾。
翁承事挽詞五首·其三
作者：陳淵
朝代：宋

苦語熏心不易忘，它時聞教我爲詳。
須知令尹多仁術，寔自嚴君有義方。
翁承事挽詞五首·其二
作者：陳淵
朝代：宋

不將堯舜等瞿曇，簡語寧同賣菜添。
惆悵老成無復見，一時流俗正清談。
翁承事挽詞五首·其五
作者：陳淵
朝代：宋

樓閣溪山兩鬬雄，中横千丈未雩龍。
當時令尹兒啼處，依舊東流遶七峰。
翁承事挽詞五首·其四
作者：陳淵
朝代：宋

霜髯碧眼照華燈，夾道游人避履聲。
曾是元宵隨步月，西風何忍見銘旌。
耿憲生辰
作者：陳淵
朝代：宋

象緯祥光動，門弧瑞氣纒。
秋来孤鶴徤，霜近古松堅。
鄰境豺狼盡，新恩雨露偏。
軺車猶問俗，寶带獨優賢。
投筆男兒志，封侯烈士年。
老成端可恃，終冀勒燕然。
聞公晦叔往廉州以詩送之
作者：陳淵
朝代：宋

宗之瀟洒玉爲顔，叔夜粗疏萬事寛。
天與海邊嘗瘴癘，意令他日慣艱難。
功名自古誰能必，忠孝于今衆所觀。
志士殺身當不顧，小人懷土但求安。
聞許景受上書被召二首·其一
作者：陳淵
朝代：宋

九萬須憑負翼風，男兒端不爲貧窮。
當時三顧應虚出，畢竟論功要有終。
聞許景受上書被召二首·其二
作者：陳淵
朝代：宋

男兒出處欲如神，莫謾將身過許人。
今日萬人看中鵠，挾弓持矢且逡巡。
自京回次韻鄧志宏見贈
作者：陳淵
朝代：宋

妙齡才思湧如泉，末技文章不自賢。
餘子豈知多問寡，老生端許一當千。
淹留莫止爲山簣，收拾終同至海川。
雲路筆間天尺五，會令鷄犬亦能仙。
自入襄城即有山水之興路中稍有賡唱因呈遵道
作者：陳淵
朝代：宋

風沙久迷神，山水忽照眼。
粼粼碧玉甃，叠叠青螺綰。
人煙盛樂土，草樹亦精産。
雲霞入杳冥，禽鳥度盃醆。
放情千里迥，悟意一笑莞。
胸襟得奇趣，酬唱出新撰。
蟲魚怯嘲誚，文史困鳩僝。
我詩實易成，淡薄非佳饌。
君詞頗簡出，嚴絕類燒棧。
自應即退縮，强爾取驚赧。
微言固可錄，狂論猶未剗。
勿使俗人知，歸途畏書簡。
自梅花村回道中書壁四首·其一
作者：陳淵
朝代：宋

刺水秧針出已齊，雨餘膏澤未全犁。
道傍牛喘無情問，慚愧林間布穀啼。
自梅花村回道中書壁四首·其三
作者：陳淵
朝代：宋

野花無數不知名，映竹臨流若有情。
掃盡殘紅春去後，亂山深處眼增明。
自梅花村回道中書壁四首·其二
作者：陳淵
朝代：宋

綫路縈紆遶亂山，筍輿追逐棘林間。
艱難那解蘇疲瘵，自笑奔馳未得閑。
自梅花村回道中書壁四首·其四
作者：陳淵
朝代：宋

城郭初看委地紅，川原今見綠蒙茸。
驚人節物催華髪，留滯窮山醉夢中。
自浦城放船下建安寄龐幾先·其一
作者：陳淵
朝代：宋

扁舟西下趁殘陽，目斷雲邊歸雁行。
短棹莫辭風浪惡，人間平地有羊腸。
自浦城放船下建安寄龐幾先·其二
作者：陳淵
朝代：宋

茅柴也解發清狂，仰看雲天盡十觴。
白首歲寒猶道路，自憐無意避風霜。
至荆州寄用中
作者：陳淵
朝代：宋

前年攜手東水門，秋月夜看黄流奔。
匆匆别話苦不盡，鳴鷄吠犬催朝暾。
放船鎖外望回騎，清淚滴滴如泉源。
飄零可念浪萍散，得喪未把秋毫論。
閩山萬疊阻歸計，越國半年空斷魂。
朅來璧水就朋友，聞子荆渚將魚軒。
尺書迢遞忽寄我，消息久絕知生存。
妻孥同活似慰意，伏臘不給誰可言。
但期君馬當北首，豈謂我轡今南轅。
客鄉邂逅不易得，想見妙語如春温。
况聞邇來治經術，蟲魚瑣細窮朝昏。
傾嚢倒廪幸見□，不須羞澀時所尊。
與張司錄
作者：陳淵
朝代：宋

沉李浮瓜記昔游，重来氊帽映貂裘。
乘風喜見經旬御，泛雪難留半夜舟。
坐上談機通一馬，筆間詞刃失全牛。
尊前它日論詩地，柱後微文阻獻酬。
與楊如愚四首·其一
作者：陳淵
朝代：宋

文章初不計工拙，言語何常識重輕。
不向故人齊物我，一生懷抱爲誰傾。
與楊如愚四首·其三
作者：陳淵
朝代：宋

十年相見不予疏，亦記平生戲笑無。
縱有伯禽堪寓意，可能終不記狂奴。
與楊如愚四首·其二
作者：陳淵
朝代：宋

半生蹤迹辱泥沙，胸胆初無獻子家。
臧穀亡羊俱可念，不須蠻觸故紛拏。
與楊如愚四首·其四
作者：陳淵
朝代：宋

谷風凄怨不堪歌，奈此人情世態何。
流俗但隨憂樂轉，故人應合起頹波。
舟中初晴
作者：陳淵
朝代：宋

碧玉空江漾曉暉，水光浮簟影交飛。
酒昏頭重慵扶起，卧看蛟龍上客衣。
舟中誦子靜江上之作爲和二絕·其一
作者：陳淵
朝代：宋

月下長吟露濕衣，謫仙嘗憶謝玄暉。
澄江一句無今古，何似晴空獨鳥飛。
舟中誦子靜江上之作爲和二絕·其二
作者：陳淵
朝代：宋

扁舟直與石相摩，得到平流幸已多。
夜泊寒潭風不定，更憂雷雨作驚波。
茂實被檄權永新以詩寄之
作者：陳淵
朝代：宋

澗松那可比山苗，謾說凌寒有後彫。
更向鷄蟲論得失，何如鵬鷃各逍遥。
三鍾幸自堪攘臂，五斗誰能更折腰。
正使爭先任勞苦，虞人寧不愧弓招。
蕭山覺苑寺雪後杜門
作者：陳淵
朝代：宋

雪融簷溜如秋霖，古寺掩關無足音。
詩書廢放道眼淨，鐘鼓杳隔禪房深。
老僧勸坐媒以火，茶鼎靜聽蒼蠅吟。
胸中激梗造澄澈，一念不作千憂沉。
浮生半日未易得，邂逅勝境聊安心。
明日孤帆落何許，歲晚濁醪誰共斟。
蕭山雪中寄季修
作者：陳淵
朝代：宋

南雪一尺餘，茲事豈常有。
直恐春氣融，不忍加以帚。
我友隔十里，無人共觴酒。
披衣坐短蓬，吟苦千呵手。
疾風穿簾幕，陰霧低窗牖。
思君欲乘興，奈此衣見肘。
吾生爲已疏，未即學耕耦。
要令天下肥，自以一身後。
三登今告祥，此意亦云偶。
端能歌豐年，擊壤和田叟。
處沖又和頗及佛理亦次韻答之
作者：陳淵
朝代：宋

相逢雖許借餘波，此理而今更問何。
便合形骸同槁木，不須文墨騁懸河。
五千遺教元非實，三萬藏書亦太多。
此外別傳應有路，頓根無物可漸摩。
處沖爲棲神導氣之術每曉起得意成詩前後四首次其韻·其一
作者：陳淵
朝代：宋

功名亦誤人，自古誰能了。
老大欲退藏，少壯知幾少。
彤墀班已齊，宿鳥尚木杪。
豈無山林心，路長天杳杳。
處沖爲棲神導氣之術每曉起得意成詩前後四首次其韻·其三
作者：陳淵
朝代：宋

交鬬存龍虎，經申學熊鳥。
嬰兒檢奔放，姹女棲窈窕。
神仙豈無術，自爲志已湫。
晨興一炷香，吾意窮三藐。
處沖爲棲神導氣之術每曉起得意成詩前後四首次其韻·其二
作者：陳淵
朝代：宋

少時自樹立，勁氣干雲霄。
一枕夢初覺，萬古心何寥。
年來畏禍機，自悟空嶢嶢。
小窮不必送，真隱誰能招。
處沖爲棲神導氣之術每曉起得意成詩前後四首次其韻·其四
作者：陳淵
朝代：宋

朝氣爽不昏，清淨天無霞。
善惡兩相融，世慮遺塵沙。
疏鐘下殘月，餘響遞幽遐。
了失去來心，淤泥出荷茄。
處沖見和復次韻二首·其一
作者：陳淵
朝代：宋

高談無補自風波，畢竟平生意若何。
萬里悞遊梁苑囿，三年悔寄楚山河。
軒裳氣味情終可，林壑風流興已多。
賴有故人真遠器，會看鵬翼九天摩。
處沖見和復次韻二首·其二
作者：陳淵
朝代：宋

歲月空驚去若波，樗材渾欲樹無何。
人情不似春生草，末學方矜水灌河。
顧我嶔崎徒意廣，如君飄逸患才多。
周南縱復嗟留滯，未便懸頭學揣摩。
被檄下鄉督税作釋負
作者：陳淵
朝代：宋

詔書寛逋負，國用豈云闕。
郡邑有常供，征求安敢輟。
稽遲推蚤暮，鈎摘劇豪髪。
饑氓困鞭箠，十室九告竭。
連雨催早稻，雪穗迷空闊。
要令公私辦，當復俟旬月。
平生慮患深，獻玉每遭刖。
憂民已無策，問俗聊省罰。
陽城吾所慕，晚官敢求達。
寧無撫字心，便覺催科拙。
觀獵
作者：陳淵
朝代：宋

蒼鷹黄犬五花騘，木落風高箭上弓。
三穴若能搜狡兔，九天方可下冥鴻。
謁滿處沖歸以詩贈之
作者：陳淵
朝代：宋

八年重見各蹉跎，把酒論文奈別何。
行止未應經掃地，是非安用辯傾河。
陽春屬和從來少，流水知音不必多。
妙語驚人慵舉似，歸來如學病維摩。
謁羅養蒙辱示長篇次韻
作者：陳淵
朝代：宋

它時對語聞鶯遷，青秧離離初揷田。
重来刈稻歌有年，浪過日月將誰憐。
故人落筆生雲煙，胸中端有萬斛泉。
從来經笥謾便便，詩書何如一囊錢。
有時玉樹臨風前，仰視落日窺層巔。
已知萬古然不然，得處往往多忘筌。
正須青綾護醉眠，坐使士類歸埴埏。
不應直爲蓴鱸還，夜聽秋雨窮遺編。
我今已辦訪戴船，日欲倚棹寒潭邊。
要當學海如百川，未信軻死今無傳。
贈别楊至游三首·其一
作者：陳淵
朝代：宋

醉鄉佳處許誰臨，幸有匏尊可共斟。
要試從前寛窄量，但知空盞莫辭深。
贈别楊至游三首·其三
作者：陳淵
朝代：宋

貪瞋癡盡即如如，究竟心源一法無。
應悟濓溪真古佛，始知伊洛是醇儒。
贈别楊至游三首·其二
作者：陳淵
朝代：宋

和平簡易是吾師，自有家風更問誰。
不是妙年狂氣歇，可能從我獨無疑。
越州道中雜詩十三首·其一
作者：陳淵
朝代：宋

心息久相依，息調心自住。
忽焉不自知，根塵失所寓。
向來尚有錐，今我已忘兔。
似入無功鄉，不由嵇阮路。
越州道中雜詩十三首·其一〇
作者：陳淵
朝代：宋

揚雄窺聖域，何啻越距楚。
斷然著成書，凖易與論語。
古來文字學，似此奚足數。
誰謂千秋人，斯言果輕許。
越州道中雜詩十三首·其一一
作者：陳淵
朝代：宋

王通禮法士，談道則未然。
雖聞一字中，尚倚諸子偏。
區區尊孔子，未悟失其傳。
自聖猶不疑，續經何足愆。
越州道中雜詩十三首·其一三
作者：陳淵
朝代：宋

我行何所挾，萬里一毛穎。
服勞髪欲禿，木語意先領。
畸人如告我，心清事自省。
從今中書君，亦復免馳騁。
越州道中雜詩十三首·其一二
作者：陳淵
朝代：宋

堂堂陸忠州，談辯如傾河。
從容仁義途，步武尋丘軻。
一斥不復返，方書事研磨。
至今諫草存，滄溟遺一波。
越州道中雜詩十三首·其七
作者：陳淵
朝代：宋

胸中有佳處，妙意不期會。
弄筆作五言，心手無內外。
千古陶淵明，秀句含天籟。
偶然游其藩，遂爾厭彫繪。
越州道中雜詩十三首·其三
作者：陳淵
朝代：宋

世儒讀論語，未脱小兒氣。
豈悟無絃琴，中藏千古意。
顔淵黙然處，曾子亦心醉。
處處儻逢渠，字字皆有味。
越州道中雜詩十三首·其九
作者：陳淵
朝代：宋

老珃言道德，頗復求自已。
但於閣闢機，未免容或使。
列莊猶反約，申韓遂殊軌。
所差適毫釐，奚翅繆千里。
越州道中雜詩十三首·其二
作者：陳淵
朝代：宋

暴氣燎原火，淺量盈澮水。
不見楊關西，此生真已矣。
誰言佩豭由，不作緼袍耻。
至道儻有聞，客塵如脱屣。
越州道中雜詩十三首·其五
作者：陳淵
朝代：宋

浮雲作秋陰，細雨如朝霧。
放形山水間，意適無艱步。
忽遇古招提，空翠森回互。
倚杖聽泉鳴，悠然不能去。
越州道中雜詩十三首·其八
作者：陳淵
朝代：宋

淵明已黄壤，詩語餘奇趣。
我行田野間，舉目輒相遇。
誰云古人遠，正是無來去。
展卷味其言，即今果何處。
越州道中雜詩十三首·其六
作者：陳淵
朝代：宋

小舟適久雨，疏篷常自蔽。
形留一席間，心與天地際。
逝者不可作，遺編等蟬蜕。
一念無古今，千載若符契。
越州道中雜詩十三首·其四
作者：陳淵
朝代：宋

人心有黙契，晤語不在多。
一笑離凡情，萬象皆含和。
孰是忘言人，聽此無聲歌。
有懷閲古堂，夢中時一過。
趙元述慶得子次韻
作者：陳淵
朝代：宋

貧家豈有石麒麟，說夢哦詩愧杜陵。
但得過庭追孔鯉，不愁傳鉢欠盧能。
跋子靜所藏魯直書樂天八字偈
作者：陳淵
朝代：宋

凝師八字源則豐，樂天說偈流無窮。
山谷眼明如日中，落筆驚電馳蛟龍。
誰其得之建溪翁，取人所棄豈俗同。
搜奇抉怪晉餘風，嫉邪憤世髪上衝。
自我觀之案兩重，巧偷豪奪願不逢。
好語傳播人所攻，斯言有味當見容。
送昭遠兼寄昭祖諸友
作者：陳淵
朝代：宋

離腸如亂絲，欲解紛無緒。
别話似泉源，袞袞日夜注。
幾年見君文，萬里偶相聚。
一日不易得，矧茲寒暑度。
孤雲向北飛，三鳳各南騖。
人生類泛梗，後約亦何據。
傷心璧池東，塵土暗歸路。
憑高極遠目，不見籃輿去。
君如千里駒，奔放尤難御。
强使就檢繩，不入駑駘步。
何當宴瑶池，定欲求飛兔。
鹽車未可嘶，俛首且羈馵。
余生易語言，開口初莫慮。
一從摩詰遊，便省黙黙處。
何時遂攜孥，入隱高山霧。
招君賢昆季，靜坐契深悟。
濁醪聊共傾，清境煩君賦。
况有林下人，解道因風絮。
送遵道
作者：陳淵
朝代：宋

秋月隔疏簾，光體終隱微。
捲簾試寓目，萬里餘清輝。
人生異肝胆，同一造化機。
君心乃余心，南北非相違。
三年遲君來，一見悟前非。
况乃度寒暑，葭玉容相依。
與君忘年交，没齒其庶幾。
月色亦良好，君胡捐我歸。
通州夏雨
作者：陳淵
朝代：宋

長風卷地驅炎暑，暴雨飜空送晚涼。
只此蚊蠅俱掃跡，不須迢遞待秋霜。
過崇仁莫宿山寺書事
作者：陳淵
朝代：宋

驛路塗泥一尺深，竹輿高下歷千岑。
愁霖洗盡梅梢雪，把酒無人慰此心。
過永春劇頭舖見壁間石刻臨漳王漕詩輒題數句
作者：陳淵
朝代：宋

壁間得微詞，語盡意有餘。
摸傳豈真知，無乃勢所驅。
從來碧紗籠，不護寒士書。
焉知題柱生，終無駟馬車。
粉板會當洗，援毫聊自娯。
從人分輕重，削迹今何如。
過江郎巖下少駐感而有作
作者：陳淵
朝代：宋

三峰卓立蒼崕表，朝夕雲煙自圍繞。
幾年不向眼中青，忽露全身萬山曉。
凝然不動亘今昔，陌上行人空自老。
我生悟此其已久，夢事縈人嗟未了。
却怪神龍依絕頂，獨以一身蟠故沼。
風雷際會豈無時，忍視饑氓日紛擾。
未能呵汝救凶年，明朝馬首霜風早。
過浦城贈王令長源二首·其一
作者：陳淵
朝代：宋

化龍潭上濯滄浪，夢筆峰前憩小棠。
十載不辭淹簿領，一同聊欲課耕桑。
經綸未展風霜力，文采空餘錦繡腸。
莫歎窮荒縻驥足，萬人饑凍要扶傷。
過浦城贈王令長源二首·其二
作者：陳淵
朝代：宋

半生流落倦塵埃，聞說英名首重回。
畫虎自慙非妙手，割鷄空復嘆高才。
北堂戀戀思歸夢，南浦匆匆惜别杯。
此去山林真已矣，看公雲翮振風雷。
過淮
作者：陳淵
朝代：宋

天高秋月涼，風定秋水清。
扁舟淮海間，愛此一葉輕。
微生久覊旅，艱險已飽更。
經今幾往來，始見波浪平。
篙師且停櫂，莫遣魚龍驚。
吾行欲安之，要待東方明。
過鑑湖
作者：陳淵
朝代：宋

稽山霸業已蕪没，賀老鑑湖今幾時。
當年乞得亦清絕，不道後日知誰尸。
人生底物乃吾有，謬辱君賜寧非癡。
遊人依舊逐勝賞，歌舞自昔皆塵泥。
荷枯葦折洲渚出，深處不變清琉璃。
汪汪萬頃撓不濁，坐令我憶牛醫兒。
道出南浦見蕭子莊十首·其一
作者：陳淵
朝代：宋

霧壓山城石徑遥，筍輿乘月度溪橋。
已投柳舍人方起，却訪鱣堂市未囂。
道出南浦見蕭子莊十首·其一〇
作者：陳淵
朝代：宋

我在龍潭直下居，西来應不少雙魚。
故人南浦如相憶，爲寄平安尺素書。
道出南浦見蕭子莊十首·其七
作者：陳淵
朝代：宋

了齋已復歸黄壤，便恐人間此道微。
後代不知誰得法，祇今無復更傳衣。
道出南浦見蕭子莊十首·其三
作者：陳淵
朝代：宋

雨絲收盡暮天涼，萬竅號風釀曉霜。
待趁新晴出閩嶺，夜談還喜漏偏長。
道出南浦見蕭子莊十首·其九
作者：陳淵
朝代：宋

斯文初不間衡茅，但有玄經豈患嘲。
騏驥從他千里足，鷦鷯容我一枝巢。
道出南浦見蕭子莊十首·其二
作者：陳淵
朝代：宋

牆仞未容肩可及，豹斑時許管能窺。
相逢一笑無餘事，明月滿懷心自知。
道出南浦見蕭子莊十首·其五
作者：陳淵
朝代：宋

五年重見各蒼顔，往事紛紛醉夢間。
不爲投閑多暇日，豈能千里謁龜山。
道出南浦見蕭子莊十首·其八
作者：陳淵
朝代：宋

四海知心有幾人，淡然今與鬼爲鄰。
天下共寃渠不恨，平生憂國自忘身。
道出南浦見蕭子莊十首·其六
作者：陳淵
朝代：宋

龜山涉世若虚舟，觸處忘懷得自由。
道大不容長役役，心閑無事只休休。
道出南浦見蕭子莊十首·其四
作者：陳淵
朝代：宋

平生交契獨公深，歲晚那無裹飯心。
白首它年林下約，此盟端的幾時尋。
達觀軒
作者：陳淵
朝代：宋

林杪飛空出栱枅，登臨高處亂煙迷。
雲鵬撃水南溟近，霜劍凌空北斗低。
千里江山圍萬井，一潭風月納雙溪。
同誰此地呈胸腹，下視囂塵萬不齊。
遯齋有感
作者：陳淵
朝代：宋

達士豈嫌祠竈請，虞人安可以旌招。
由来不戀五斗粟，自是叩門勝折腰。
還舍
作者：陳淵
朝代：宋

半生走長途，所冀亦已微。
田園已蕪没，及此徒手歸。
妻孥攜幼稚，相望天一涯。
所嗟垂老親，甘旨不得時。
季妺復未嫁，長姊貧且嫠。
皇皇三十口，未欲聽所之。
平生道義交，歲晚無晨炊。
豈不念我貧，閉户長苦饑。
高門多自足，我復拙言辭。
已矣可奈何，顔公猶食糜。
邑中諸公見和再用前韻·其一
作者：陳淵
朝代：宋

郭外盈疇草又齊，十年猶負带經犂。
未應五斗能留我，端爲癡兒索飯啼。
邑中諸公見和再用前韻·其三
作者：陳淵
朝代：宋

冷艶幽香不可名，老年春去獨關情。
林深霧暗何由見，賴有薰風爲證明。
邑中諸公見和再用前韻·其二
作者：陳淵
朝代：宋

馬上悠悠夢故山，茅齋依舊水雲間。
長懷竊轡塵沙外，豈願駢頭十二閑。
邑中諸公見和再用前韻·其四
作者：陳淵
朝代：宋

看盡愁人萬點紅，曉来雙鬂白於茸。
它時儻記江南夢，畫我黄梅細雨中。
鄧元孚待制挽詞四首·其一
作者：陳淵
朝代：宋

從容紹聖末，直節更誰攀。
不見豺當路，懸知虎在山。
石渠聊試可，江國竟投閑。
尚冀調金鼎，那知去不還。
鄧元孚待制挽詞四首·其三
作者：陳淵
朝代：宋

季父恩稽報，平生不自安。
諸郎方未命，猶子遽先官。
義氣今何在，高風衆所難。
惜哉耆老逝，閭里欲何觀。
鄧元孚待制挽詞四首·其二
作者：陳淵
朝代：宋

永泰君臣分，欽慈母子恩。
淵衷雖有在，孤迹自難論。
身去朝廷遠，名垂簡策尊。
秪應延閣命，猶未厭輿言。
鄧元孚待制挽詞四首·其四
作者：陳淵
朝代：宋

越岸方投紱，将回出岫雲。
楹間俄夢奠，地下去修文。
落日川原靜，悲風草樹薰。
但令千載後，掩涕想餘芬。
鄧季明挽詞三首·其一
作者：陳淵
朝代：宋

少年長揖出賢關，自許行藏契孔顔。
雲路不求千載遇，篳門贏得一生閑。
奇言盡掃鷄三足，妙意誰窺豹一斑。
盡道東牀如李漢，會傳餘論落人間。
鄧季明挽詞三首·其三
作者：陳淵
朝代：宋

道人於世已忘名，相府聞風眼自青。
險韻舊聯韓子句，直詞今稱蔡邕銘。
壁間玉唾情何厚，梁上銀鈎墨尚馨。
只爾便知君不朽，豈緣中說載元齡。
鄧季明挽詞三首·其二
作者：陳淵
朝代：宋

它時膚使早還鄉，駐節旁連避世牆。
雁序風標蓮破蕚，鳳雛衣袂桂飄香。
花邊對酒春難老，竹裏圍棊日自長。
曾共國人歌友愛，傷心重到棣華堂。
鄭漕生辰二首·其一
作者：陳淵
朝代：宋

至公無轍迹，萬變歸諸正。
誰云學則然，要在成以性。
我公鍾間氣，異禀剛且勁。
一毫不容私，心境自澄映。
超然是非表，燭物眼常淨。
還將溟渤量，一了百川競。
由来仁者壽，茲理天所命。
欲知椿齡永，視此寛平政。
桂花弄小春，晚香適再盛。
年年幾望月，影泛杯中聖。
尚書心如水，遠裔有餘慶。
何以繼清風，家聲南北鄭。
鄭漕生辰二首·其二
作者：陳淵
朝代：宋

象緯祥光動，門弧瑞氣盈。
小陽春在序，幾望月偏明。
他日三千牘，清時九萬程。
名因使粵重，功自滿吳成。
偉量溟波闊，奇詞錦段呈。
褒揚看唾玉，輕重倚提衡。
松柏真難老，芝蘭足後生。
筍班行趣召，金带已先横。
內史言何美，尚書心自清。
祇應南北相，重振舊家聲。
鄰有張生者病革勢不可救忽夢醫人鄧舜臣言萬病圓如說服之遂安感而作詩
作者：陳淵
朝代：宋

醫王脱超如蜕蟬，幻身變滅成飛煙。
百年薪盡火猶傳，直驅神馬窮青天。
自從和扁不少延，冀北萬疋今蕭然。
挾方儲藥人摩肩，閑花野卉紛爭妍。
昨夢宵蝶正蹁蹮，忽忽神遇高人前。
舊交量見意終圓，相顧眼笑如忘年。
因言癘疫興哀憐，語我妙藥醒沉緜。
唯有岐婆世所賢，此物病極猶能痊。
覺來攬衣視星躔，明月墮落遥山巔。
挑燈草簡便求旃，十粒入手收淮蠙。
平明攻疾才下咽，頓活始信真天全。
先生愛習不忍捐，尚念故國多凡緣。
祇應造物相留連，閔此衆萬刼火煎。
故令丹成猶未仙，妙畀神力司陰權。
世間愚術謀相先，不計性命徒論錢。
誰能如公心不偏，此詩義直何當宣。
付與末俗懲輕悁。
酬晏伯達
作者：陳淵
朝代：宋

半生流轉任飛篷，萬里歸來興又東。
寂寞倦投揚子宅，低徊却寄魯侯宫。
阻尋雞黍他年約，長憶園林一醉同。
何日過君花下飲，爛看濃艶舞春風。
重陽後送謹常兄之符離
作者：陳淵
朝代：宋

鎖外分攜處，離觴話遠途。
黄花看不足，寒雁去何孤。
農圃非吾業，衣冠本世儒。
應當慎行止，無使世氛汙。
金鑾兩絕·其一
作者：陳淵
朝代：宋

雨過窗明夏簟虚，紛紛鳥雀靜庭除。
維摩丈室無人問，一枕薰風聽粥魚。
金鑾兩絕·其二
作者：陳淵
朝代：宋

門外塗泥一尺深，高車誰復更幽尋。
不因雨後看亭柏，安得山僧數見臨。
鉛山
作者：陳淵
朝代：宋

欲留無計去還悲，漸遠閩山物象非。
家在天南今北首，忍看歸鳥背人飛。
鉛山道中小休
作者：陳淵
朝代：宋

秋陽如獵火，四顧不可避。
肩輿得微陰，休此僕夫瘁。
我生道途間，歲月七之四。
山林固清遠，及物乃初意。
黄雲堆壠畝，早稻一尺穗。
所欣居者樂，未敢嘆勞勩。
詔書寛逋負，豪吏不少置。
民窮戒勿擾，天下適無事。
錢塘學中寄伯思六言五首·其一
作者：陳淵
朝代：宋

門外鶯驚短夢，窗間雨送清寒。
亦有惜春情緒，分明不奈花殘。
錢塘學中寄伯思六言五首·其三
作者：陳淵
朝代：宋

劍水庭闈底處，苕溪水月彌深。
綠草年年離恨，白雲日日歸心。
錢塘學中寄伯思六言五首·其二
作者：陳淵
朝代：宋

點點榆錢委砌，冥冥柳絮穿簾。
日暖野禽爭食，紛綸忽墮危簷。
錢塘學中寄伯思六言五首·其五
作者：陳淵
朝代：宋

部伍亭前歸路，鳳凰山下蕭齋。
我自無聊不住，君如有興重來。
錢塘學中寄伯思六言五首·其四
作者：陳淵
朝代：宋

世路紅塵可厭，人情白首如新。
便可閉門端坐，不須開眼看人。
錢塘書懷二首·其一
作者：陳淵
朝代：宋

遠客真秦贅，清時謝楚狂。
斑衣辭故國，青佩久殊方。
世俗蠻爭觸，余生穀似臧。
正須逃姓字，毋使異庚桑。
錢塘書懷二首·其二
作者：陳淵
朝代：宋

客舍連朝雨，春愁醉夢如。
白雲千里目，黄犬萬金書。
所幸交情薄，從來世事疏。
只應狼疐尾，空自詠歸歟。
錢塘江
作者：陳淵
朝代：宋

潮頭駕月衝殘夢，水色浮空送峭寒。
十幅輕蒲連夜發，不知身到海門山。
錢塘過廖次山以詩見贈次韻
作者：陳淵
朝代：宋

往來江海兩年餘，自怪鄉音已變吳。
樽酒每思難會面，客鄉何意復趨隅。
雨寒君未瞻天竺，水涸吾妨適鏡湖。
幸此徘徊緩分袂，笑談猶得對冰壺。
錢清待潮
作者：陳淵
朝代：宋

江潮來去自有時，扁舟閣淺心如飛。
岸容霜竹青照眼，春信雪梅香撲衣。
天寒鄞江道路阻，歲晏錢清風俗非。
故園回首二千里，落日看盡行雲歸。
錢清過堰
作者：陳淵
朝代：宋

小風吹樹寒流止，始覺西江潮正起。
須臾倒卷縠紋來，已没岸痕猶未已。
江流自下河自高，逆上更堪行罔水。
九牛回首竹索細，十丈沙泥拒舟底。
舟師絕叫鼙鼓喧，觀者駢肩汗如洗。
未經破碎亦偶然，得造漣漪真幸爾。
世間何事非人力，計久終須倚天理。
他年我欲治河源，要使黄流貫清泚。
閩縣令陳夢兆魚樂軒
作者：陳淵
朝代：宋

有樂寧爾憂，無憂乃至樂。
觀身見物理，魚樂豈子各。
萬生擾爲病，安靜即艮藥。
何以適其情，已定要無虐。
江湖與此池，等是泉未涸。
周旋苟得所，是處覺寛綽。
君看瀕海民，茲物困剽掠。
縱横墮鈎網，瑣細入杯杓。
誰云滄海廣，游泳渺無託。
乃知尺澤間，所樂逾縱壑。
我家一畝宫，隙地不容鑿。
未能禁數罟，念此每懷怍。
陳公吏之師，養善息羣惡。
愛民以及魚，退念此盤礴。
魚亦喜公來，出没供笑謔。
當年濠上游，天籟紛酬酢。
昭琴既不鼓，應問兩俱錯。
賢哉鄭國僑，一物心無著。
但信悠然語，未悟已投鑊。
懸知此魚烹，不羡波間躍。
誰當較異同，我亦無今昨。
陪知縣夜飲泛碧齋再用前韻
作者：陳淵
朝代：宋

暑雨初收水拍潯，溪光南北影千岑。
移舟爲愛玻璃闊，放盞那知琥珀深。
緩带小風來水面，倚欄涼月轉天心。
酒酣更駐凌波襪，直待銀河夜色沉。
陳漕生辰
作者：陳淵
朝代：宋

六管陽初復，前宵月尚圓。
長庚俄夢李，崧岳故興宣。
膚使新恩數，忠臣夙眷偏。
節龍開遠目，衣綉聳華年。
日月聲名起，風雷號令傳。
自應威動岳，曾是力回天。
相國關中粟，尚書地上錢。
委藏淹府庫，飛輓亂車船。
南獠元歸地，西方正拓邊。
定知新將飽，尤賴我公賢。
赫赫蘭臺舊，飄飄鳳沼仙。
終焉還魏闕，聊亦駐荆川。
曲學聯珠履，非才汙彩牋。
千秋期鶴壽，萬里附鵬騫。
離紫溪驛
作者：陳淵
朝代：宋

小風吹面雨廉纖，輕薄衣裳懶更添。
一線離情裁不斷，暮雲將過粵山尖。
雪中入國門寄令德三首·其一
作者：陳淵
朝代：宋

紛紛輕薄欲誰從，愛子從來臭味同。
千里遠來應念我，速須鞭馬要從容。
雪中入國門寄令德三首·其三
作者：陳淵
朝代：宋

誰能一飲□千鍾，分付閑愁入酒中。
共向重樓看曉景，一天飛絮舞春風。
雪中入國門寄令德三首·其二
作者：陳淵
朝代：宋

此生於世已心灰，自笑都城十往來。
爲有饑寒餘慮在，故應隨俗强低回。
題公叙舫齋
作者：陳淵
朝代：宋

胥靡来時楫，鴟夷去後舟。
濟川曾入夢，浮海竟難留。
忠信雖堪倚，行藏要自謀。
應同仙似泰，不數勇如由。
水闊風濤夕，鱸肥浦嶼秋。
落帆如得計，整棹欲何求。
明月時堪載，新醪便可浮。
江山無盡意，長艤劍溪頭。
題綠波亭
作者：陳淵
朝代：宋

南浦江波綠，陽關柳色青。
夕陽千古恨，分付短長亭。
饒州張宏中挽詞二首·其一
作者：陳淵
朝代：宋

壯歲英標冠士林，莫年詩酒任浮沉。
奇姿不見臨風玉，妙語空傳擲地金。
殘稾有誰知句眼，斷絃何處覓琴心。
他時戲笑成陳迹，惆悵江亭十畝陰。
饒州張宏中挽詞二首·其二
作者：陳淵
朝代：宋

畫棟雕甍照水村，簮裳多在脊令原。
百年得計南山豆，萬事忘懷北海尊。
自昔功名何世乏，迨今文字幾人存。
遺書儻有毫芒在，爲語韓公請備論。
香嚴寺洗足
作者：陳淵
朝代：宋

肩輿苦頓撼，步入山間路。
崎嶇歷荆榛，砂礫窘芒屨。
披雲造蕭寺，弛擔日已暮。
僧房急解襪，一洗塵泥汙。
瓦盤深及膝，湯暖得頻注。
須臾和氣達，凜凜毛髪豎。
翛然入無何，醉夢寧知處。
此生事奔走，早晏失期度。
念茲頃刻閑，百日不一遇。
啖蔗入佳境，鐘響忽予寤。
蒲團赴微火，黙坐聊箕踞。
明朝塵沙黄，莫憶少陵句。
馮元用九日約白雲寺登高以追昔年都城望津之會偶以事不往蒙示長篇次韻
作者：陳淵
朝代：宋

與君都城别，星霜屢變易。
每懷望津游，悵然如有失。
此生覊旅中，歲序驚心魄。
還家幾何時，自愧不煖席。
建溪古渡頭，短棹凌虚碧。
掀篷忽見君，恍若夢中得。
相攜定舍館，石徑走迂直。
危亭至如歸，坐午及昏黒。
黄花笑東籬，未許蓬蒿没。
咫尺白雲樓，坐阻造毫逸。
人生正似茲，有志誰能必。
當時連鼇手，至今猶挾策。
高才真楚璞，末技同齊瑟。
無心效騫騰，自分投閑僻。
望津儻同登，意氣那復昔。
黄兵部生辰四首·其一
作者：陳淵
朝代：宋

中朝人物競推先，富貴前途看永年。
九萬里程飛正遠，八千春幹久彌堅。
黄兵部生辰四首·其三
作者：陳淵
朝代：宋

蚤歲飛榮應宿郎，至今鷄舌尚含香。
未應駟馬誇流俗，只爲慈親樂故鄉。
黄兵部生辰四首·其二
作者：陳淵
朝代：宋

南國初持使節回，斑衣仍把錦新裁。
大椿更向萱堂祝，長到春来共壽杯。
黄兵部生辰四首·其四
作者：陳淵
朝代：宋

地上泉流府庫充，艱難天與歲時豐。
他時若論關中漕，合數蕭何第一功。
三月二十日聞德音寄李德升席大光新有召命皆寓永州
作者：陳與義
朝代：宋

塵隔斗牛三月餘，德音再與萬方初。
又蒙天地寬今歲，且掃軒窗讀我書。
自古安危關政事，隨時憂喜到樵漁。
零陵併起扶顛手，九廟無歸計莫疏。
不見梅花六言
作者：陳與義
朝代：宋

荆楚歲時經盡，今年不見梅花。
想得蒼煙玉立，都藏江上人家。
中牟道中二首·其一
作者：陳與義
朝代：宋

雨意欲成還未成，歸雲却作伴人行。
依然壤郭中牟縣，千尺浮屠管送迎。
中牟道中二首·其二
作者：陳與義
朝代：宋

楊柳招人不待媒，蜻蜓近馬忽相猜。
如何得與凉風約，不共塵沙一并來。
中秋不見月
作者：陳與義
朝代：宋

去年中秋端正月，照我霑襟萬條血。
姮娥留笑待今年，凈洗金觥對銀闕。
高唐妬婦心不閑，招得封姨同作難。
豈惟恨滿月宮裏，腸斷西山吳綵鸞。
却疑周生懷月去，待到三更黑如故。
人間今乏趙知微，無復清遊繼天柱。
南枝烏鵲不敢譁，倚杖三嘆風枝斜。
明年强健更相約，會見林間金背蟆。
九日宜春苑午憩幕中聽大光誦朱迪功詩
作者：陳與義
朝代：宋

酒酣耳熱不能歌，奈此一川黄菊何。
卧聽西風吹好句，老夫無恨幕生波。
九日家中
作者：陳與義
朝代：宋

風雨吳江冷，雲天故國賒。
扶頭呼白酒，揩眼認黄花。
客夢蛩聲歇，邊心雁字斜。
明年又何處，高樹莫啼鴉。
九日示大圓洪智
作者：陳與義
朝代：宋

自得休心法，悠然不賦詩。
忽逢重九日，無奈菊花枝。
九日賞菊
作者：陳與義
朝代：宋

黄花不負秋，與秋作光輝。
夜霜猶作惡，朝日爲解圍。
今晨豈重九，節意入幽菲。
孤芳擅天地，衆卉亦已微。
殷勤黄金靨，照耀白板扉。
沽酒欲壽花，孔兄與我違。
清坐絕省事，未覺此計非。
夕英豈不腴，騷人自難肥。
九月八日戲作兩絕句示妻子·其一
作者：陳與義
朝代：宋

今夕知何夕，都如未病時。
重陽莫草草，剩作幾篇詩。
九月八日戲作兩絕句示妻子·其二
作者：陳與義
朝代：宋

小甕今朝熟，無勞問酒家。
重陽明日是，何處有黄花。
九月八日登高作重九奇父賦三十韻與義拾餘意亦賦十二韻·其一
作者：陳與義
朝代：宋

九月風景好，節意滿天涯。
書生尊所聞，登高亂城鴉。
雖無後乘麗，前驅載黄花。
兩樓壓波壯，衆澤分夭斜。
居夷驚有苗，訪古悲章華。
蕭條湖海事，勝日一笑譁。
興移三里亭，木影雜蛟蛇。
九月八日登高作重九奇父賦三十韻與義拾餘意亦賦十二韻·其二
作者：陳與義
朝代：宋

二士醉藜杖，兩禪風袈裟。
奇哉古無有，未覺欠孟嘉。
天公亦喜我，催詩出微霞。
賦罷迹已陳，憂樂如轉車。
却後五百歲，遠俗增雄誇。
二十一日風甚明日梅花無在者獨紅萼留枝間甚可愛也
作者：陳與義
朝代：宋

昨日梅花猶可攀，今朝殘萼便斕班。
群仙已御東風去，總脫絳袂留林間。
二十二日自北沙移舟作是日聞賊革面
作者：陳與義
朝代：宋

宛宛轉湖灘，遥遥隔城邑。
是時雨初霽，衆綠带餘濕。
曉澤澹不波，菰浦覺風入。
我生莽未定，世故紛相襲。
靦然賀蘭面，安視一坐泣。
豈知虎與狼，義感功反集。
堯俗可盡封，嗚呼吾何及。
氣蘇巨浸內，未恨乏供給。
日曆會有窮，吾行豈須急。
近樹背人去，遠樹久凝立。
聊以憂世心，寄茲忘怏悒。
五月二日避貴寇入洞庭湖絕句
作者：陳與義
朝代：宋

鼓發嘉魚千面雷，亂帆和雨向湖開。
何妨南北東西客，一聽湘妃瑶瑟來。
今夕
作者：陳與義
朝代：宋

今夕定何夕，對此山蒼然。
偷生經五載，幽意獨已堅。
微陰拱衆木，靜夜聞孤泉。
唯應寂寞事，可以送餘年。
以事走郊外示友
作者：陳與義
朝代：宋

二十九年知已非，今年依舊壯心違。
黄塵滿面人猶去，紅葉無言秋又歸。
萬里天寒鴻雁瘦，千村歲暮鳥烏微。
往來屑屑君應笑，要就南池照客衣。
以玉剛卯爲向伯共生朝
作者：陳與義
朝代：宋

仲冬吉日，風穆氣休。
我出剛卯，以壽元侯。
祝融之玉，莫此離方。
元侯佩之，如玉之剛。
攘除厲凶，以迪明王。
南門不鍵，有室則强。
三肅元侯，既贈既禱。
曷以報我，當以剛卯。
以石龜子施覺心長老
作者：陳與義
朝代：宋

老龜千年作一息，天地併入支床力。
何年生此石腸兒，非皮裹骨骨裹皮。
君家元緒不慎口，遂與老桑同一朽。
知君遊世磨不磷，往作道人之石友。
道人莫欺此龜無六眸，試與話禪當點頭。
以紙託樂秀才搗治
作者：陳與義
朝代：宋

古人爭名翰墨藪，柿葉桑根俱不朽。
固知老褚下歐陽，控御管城須好手。
嫁非好時聊自强，幅則甚短慚甚長。
聞道蔡侯閑石臼，爲借餘力生銀光。
休日早起
作者：陳與義
朝代：宋

曨曨窗影來，稍稍禽聲集。
開門知有雨，老樹半身濕。
劇談了無味，遠遊非所急。
蒲團著身寬，安取萬戶邑。
開鏡白雲渡，捲簾秋光入。
飽受今日閑，明朝復羈縶。
休日馬上
作者：陳與義
朝代：宋

休日不自休，騎馬踏荒徑。
却扇受景風，今朝我無病。
春雲閟晨耀，羣綠澹相映。
山川與朝市，一動自一靜。
九衢行萬人，誰抱此懷勝。
不得與之語，蕭蕭寄孤詠。
余識景純家弟出其詩見示喜其同臭味也輒用大成黄字韻賦八句贈之
作者：陳與義
朝代：宋

阿奴喜氣照人黄，傳得新詩細作行。
可愛懸知似楊柳，忘憂復不待檳榔。
魏收已獲崔昂譽，摩詰仍推相國長。
曷不少留東閤醉，剩收篇詠作歸裝。
來禽花
作者：陳與義
朝代：宋

來禽花高不受折，滿意清明好時節。
人間風日不貸春，昨暮煙脂今日雪。
舍東蕪菁滿眼黄，胡蝶飛去專斜陽。
妍嗤都無十日事，付與梧桐一夏凉。
來禽詩
作者：陳與義
朝代：宋

粲粲來禽已著花，芳根誰徙向天涯。
好尋青李相遮映，風味應同逸少家。
侯處士女挽詞
作者：陳與義
朝代：宋

疇昔翁才比太師，固應生女作門楣。
人間似夢風旌出，佛子何之宰樹悲。
五百裞金空繐帳，三千車乘忽荒陂。
它年不共江流去，突兀張林婦德碑。
偶成古調十六韻上呈判府兼贈劉興州
作者：陳與義
朝代：宋

稽首蘇耽仙，乘雲去無跡。
尚留橘井在，與世除狂疾。
誰能不飲此，識味亦可錄。
坐令鄭玄牛，亦抱荆山玉。
偉哉稚川裔，神交接朝夕。
游戲及小道，造化入大筆。
優爲吳詩父，雅命楚騷僕。
豈其橘井助，本自同仙籙。
坐中子劉子，知是當日客。
書懸元和脚，語經建康力。
先我登公門，不數鷙鳥百。
曾挹兩仙袖，自然生羽翼。
嗟我無長才，學架屋下屋。
詩雖兩牛腰，事亦幾蛇足。
已窮猶不悔，政荷師友德。
文盟儻許予，幸不疑籍湜。
傷春
作者：陳與義
朝代：宋

廟堂無策可平戎，坐使甘泉照夕烽。
初怪上都聞戰馬，豈知窮海看飛龍。
孤臣霜髮三千丈，每歲煙花一萬重。
稍喜長沙向延閣，疲兵敢犯犬羊鋒。
元夜
作者：陳與義
朝代：宋

今夕天氣佳，上天何澄穆。
列宿雨後明，流雲月邊速。
空檐垂斗柄，微吹生叢竹。
對此不能寐，步繞庭之曲。
遥睇浮屠顛，數星紅煜煜。
悟知燒燈夕，節意亦滿目。
歷代能幾詩，遍賦雜珉玉。
栖鴉亦未定，更鳴伴余獨。
百年滔滔內，憂樂兩難復。
唯應長似今，寂寞送寒燠。
元方用韻寄若拙弟邀同賦元方將託若拙覓顔淵之五十畝故詩中見意
作者：陳與義
朝代：宋

夢中與世極周流，錯認三刀是得州。
擬學耕田給公上，要爲同社燕春秋。
囊間已辦青芒屨，桑間想聞黄栗留。
儻有幽人諮出處，爲言無况莫來休。
元方用韻見寄次韻奉謝兼呈元東·其一
作者：陳與義
朝代：宋

大難詞源三峽流，小難詩不數蘇州。
了無徐生齊氣累，正值甯子商歌秋。
鵠飛千里從此始，驥絕九衢誰得留。
歲晚煩君起我病，兩篇三嘆不能休。
元方用韻見寄次韻奉謝兼呈元東·其二
作者：陳與義
朝代：宋

一歡玄髮水東流，兩脚黄塵閱幾州。
王湛時須看周易，虞卿未敢著春秋。
不辭彭澤腰常折，却得邯鄲夢少留。
有句驚人雖可喜，無錢使鬼故宜休。
元日
作者：陳與義
朝代：宋

五年元日只流離，楚俗今年事事非。
後飲屠蘇驚已老，長乘舴艋竟安歸。
携家作客真無策，學道刳心却自違。
汀草岸花知節序，一身千恨獨霑衣。
先寄邢子友
作者：陳與義
朝代：宋

作客經年樂有餘，邵陽歧路不崎嶇。
山川好處欹紗帽，桃李香中度笋輿。
欲見舊交驚歲月，剩排幽話說艱虞。
人間書疏非吾事，一首新詩未可無。
入城
作者：陳與義
朝代：宋

竹輿聲伊鴉，路轉登古原。
孟冬郊澤曠，細水鳴蘆根。
霧收浮屠立，天闊鴻雁奔。
平生厭喧鬧，快意三家村。
思生長林內，故園歸不存。
欲爲唐衢哭，聲出且復吞。
入城
作者：陳與義
朝代：宋

舴艋泝溪來，款段踏山去。
入城緣底事，要識崎嶇路。
稻塍白縱橫，茅嶺青盤互。
牧兒歌不休，孤客自多懼。
士行猶運甓，文公亦習步。
我敢忘艱難，衝煙問荒渡。
入山二首·其一
作者：陳與義
朝代：宋

出山復入山，路隨溪水轉。
東風不惜花，一暮都開遍。
入山二首·其二
作者：陳與義
朝代：宋

都迷去時景，策杖煙漫漫。
微雨洗春色，諸峯生晚寒。
兩絕句·其一
作者：陳與義
朝代：宋

西風吹日弄晴陰，酒罷三巡湖海深。
岳陽樓上登高節，不負南來萬里心。
兩絕句·其二
作者：陳與義
朝代：宋

二士相隨風滿巾，兩禪同隊景彌新。
但得黄花不牢落，莫嫌驚倒岳州人。
八關僧房遇雨
作者：陳與義
朝代：宋

脫履坐明窗，偶至晴更適。
池上風忽來，斜雨滿高壁。
深松含歲暮，幽鳥立晝寂。
世故方未闌，焚香破今夕。
八音歌·其一
作者：陳與義
朝代：宋

金張與許史，不知寒士名。
石交少瑕疵，但有一麯生。
絲色隨染异，擇交士所貴。
竹林固皆賢，山王以官累。
匏酌可延客，藜羹無是非。
土思非不深，無屋未能歸。
革華雖可侯，不敢踐危地。
木奴會足飽，寬作十年計。
八音歌·其二
作者：陳與義
朝代：宋

金章笑鶉衣，玉堂陋茅茨。
石火不須臾，白駒隙中馳。
絲鬢那可避，會當來如期。
竹固不如肉，飛觴莫辭速。
匏竹且勿喧，聽我歌此曲。
土花玩四時，未覺有榮辱。
革木要一聲，好异乖人情。
木公不可待，且復舉吾觥。
六月六日夜
作者：陳與義
朝代：宋

藴隆豈不壞，凉氣亦徐還。
獨立清夜半，疏星蒼檜間。
晦明莽相代，天地本長閑。
四顧何寥落，微風時動關。
六月十七夜寄邢子友
作者：陳與義
朝代：宋

暑雨雖不足，凉風還有餘。
樂此城陰夜，何殊山崦居。
月明蒼檜立，露下芭蕉舒。
試問澄虛閣，今夕復焉如。
六言二首·其一
作者：陳與義
朝代：宋

莫賦澗松鬰鬰，但吟陂麥青青。
爲婦讀劉伶傳，教兒書甯戚經。
六言二首·其二
作者：陳與義
朝代：宋

種竹可侔千戶，擁書不假百城。
何必思之爛熟，熱官無用分明。
再別
作者：陳與義
朝代：宋

多難還分手，江邊白髮新。
公爲九州督，我是半途人。
政爾傾全節，終然却要身。
平生第溫嶠，未必下張巡。
再和
作者：陳與義
朝代：宋

洪河豈不壯，餘潤彌九里。
海內所詠歌，在德不在水。
德人經行地，可敬及蒲葦。
况有水如此，浪去劇雪委。
念昔涉濤江，怒鼉如山峙。
天風怖殺人，舟定舷有泚。
惕然三夜夢，沙礫下飛矢。
至今逢溝壑，敢照不敢洗。
忽誦涉汝詩，五字擬蘇李。
快言擊汰事，想見魚掉尾。
十年疑此樂，始誤斗柄指。
便當策我足，歲月忽轉徙。
未辦志和舟，且洗子荆耳。
再用景純韻詠懷二首·其一
作者：陳與義
朝代：宋

路斷赤墀青瑣賢，士龍同此屋三間。
愁邊潘令鬢先白，夢裏老萊衣更班。
欲學大招那有賦，試謀小隱可無山。
一錢留得真堪笑，未到囊空猶是慳。
再用景純韻詠懷二首·其二
作者：陳與義
朝代：宋

木枕蒲團病更宜，從教惡少事鞍鞿。
元無王老又何怨，不有麯生誰與歸。
六日取蟾乖世用，三年刻楮費天機。
只應杖屨從公處，未覺平生與願違。
再用迹字韻成一首呈判府
作者：陳與義
朝代：宋

風雨一葉過，黄花已陳迹。
人貧交舊疏，歲暮日月疾。
貪人積胡椒，智不到鬼錄。
那知庾郎菜，地瘦飽金玉。
不如學服氣，清座了晨夕。
尚餘煙月債，驅使入吟筆。
晚逢葛先生，憐我出無僕。
借車得時詣，謬窺文字籙。
談詩不知疲，或作夜半客。
揮毫寫珠玉，治郡蓋餘力。
不羨江千萬，不慕李八百。
願傳公句法，容我附風翼。
城東劉子政，著書方滿屋。
昨示一篇詩，三日歎未足。
仍聞供筆硯，家有樊通德。
但恐裴公門，從此近捨湜。
再登岳陽樓感慨賦詩
作者：陳與義
朝代：宋

岳陽壯觀天下傳，樓陰背日堤綿綿。
草木相連南服內，江湖異態欄干前。
乾坤萬事集雙鬢，臣子一謫今五年。
欲題文字弔古昔，風壯浪湧心茫然。
再蒙寵示佳什殆無遺巧勉成二章一以報佳貺一以自貽·其一
作者：陳與義
朝代：宋

睆睆休嫌笏與紳，如公本是九包人。
讀書只用三冬足，學道從來一色醇。
太尉談辭仍玉麈，侍中風韻更紗巾。
誰言上界多官府，亦許散仙追後塵。
再蒙寵示佳什殆無遺巧勉成二章一以報佳貺一以自貽·其二
作者：陳與義
朝代：宋

諸公衮衮坐垂紳，誰信北風欺得人。
遮眼讀書何用解，發顔要酒可須醇。
十年白社空看鏡，萬里青天一岸巾。
少待奇章到三日，試將冠蓋拂埃塵。
再賦·其一
作者：陳與義
朝代：宋

堂堂李杜壇，誰敢躡其址。
先生坐壇上，持鉞令餘子。
由來文字伯，不但表奏偉。
高懷淡無嗜，寓興或留此。
平生上林手，避謗淹二始。
登臨意超然，筆落風雨似。
事異柳司馬，辛苦記山水。
樂哉邦無事，那待猛政理。
駕言慰吾民，不愧城門軌。
看山笑鄒湛，句外寄深旨。
巖樹閱幾客，尚餘堯時髓。
撫板歌公詩，未暇知餘事。
再賦·其一
作者：陳與義
朝代：宋

西園芳氣雨餘新，喚起亭中入定人。
爲報使君多釀酒，梅花落盡不關春。
再賦·其三
作者：陳與義
朝代：宋

危樓只隔一重籬，誰見扶筇獨上時。
如許江山懶搜句，燕公應笑我支籬。
再賦·其三
作者：陳與義
朝代：宋

脩眉入幽夢，起費西南望。
終願學柳文，買泉築愚堂。
錯磨高壁翠，日日在我旁。
忽在新野鄒，行從泰山羊。
城中瞻使君，駕鶴高馳翔。
詩成墮人世，字字含風霜。
平生仰止勤，不但上下床。
顧許俗士駕，平參丈人行。
封姨豈嗔予，震怒挾阿香。
知公終可恃，不記當趨裝。
清歡豈有極，夜色來蒼蒼。
再賦·其二
作者：陳與義
朝代：宋

揚州雲氣鬰佳哉，百慮方橫吉語來。
却看詩書安隱在，竹籬陰裏得時開。
再賦·其二
作者：陳與義
朝代：宋

興公賦天台，千字一何少。
峴山逢巧匠，籠絡六詩了。
餘情到娘子，心動雲縹緲。
彷彿山阿人，薜荔一身繞。
殷勤供泚筆，路轉得龍沼。
應龍喜公來，噓氣紛霧杳。
忽然張蓋起，知不受人擾。
詩成中有畫，幽情雜荒窈。
從公雖一快，顧有和詩撓。
是事姑置之，歸路迷日表。
安得永茲樂，彭鏗尚爲夭。
但愁歸城中，念山令人老。
再賦·其四
作者：陳與義
朝代：宋

欲識道人門徑深，水仙多處試來尋。
青裳素面天應惜，乞與西園十日陰。
再賦二首呈奇父·其一
作者：陳與義
朝代：宋

國香薰坐先生醉，秋葉藏花客子迷。
驅使晚風同勝地，東軒不用鎮帷犀。
再賦二首呈奇父·其二
作者：陳與義
朝代：宋

香遍東園花一枝，尋花覓路忽成迷。
先生莫道心如鐵，喜氣朝來橫角犀。
再遊八關
作者：陳與義
朝代：宋

古鎮易爲客，了身一籃輿。
貪遊八關寺，忘却子公書。
青青天氣肅，澹澹春意初。
東風經古池，滿面生紆餘。
卯申縛壯士，人世信少娛。
時來照茲水，點檢鬢與鬚。
日暮登古原，微白見遠墟。
念我遂初賦，徘徊月生裾。
悠悠不同抱，悄悄就歸途。
冬至二首·其一
作者：陳與義
朝代：宋

少年多意氣，老去一分無。
閉戶了冬至，日長添數珠。
北風不貸節，鴻雁天南驅。
烏帽亦何幸，七日守屋廬。
石爐深炷火，撩亂一榻書。
只可自怡悅，不堪寄張扶。
冬至二首·其二
作者：陳與義
朝代：宋

人生本是客，杜叟顧未知。
今年我聞道，悲樂兩脫遺。
日色如昨日，未覺墉陰遲。
不須行年記，異代尋吾詩。
東家窈窕娘，融蠟幻梅枝。
但恐負時節，那知有愁時。
出山二首·其一
作者：陳與義
朝代：宋

陰巖不知晴，路轉見朝日。
獨行修竹盡，石崖千丈碧。
出山二首·其二
作者：陳與義
朝代：宋

山空樵斧響，隔嶺有人家。
日落潭照樹，川明風動花。
出山宿向翁家
作者：陳與義
朝代：宋

紙坊山絕頂，直下夕陽斜。
却看來路處，南北兩巖花。
田翁邀客宿，笑指林下家。
問我出山意，無乃貴喧譁。
出山道中
作者：陳與義
朝代：宋

雨歇澹春曉，雲氣山腰流。
高崖落絳葉，恍如人世秋。
避地時忽忽，出山意悠悠。
溪急竹陰動，谷虛禽響幽。
同行得快士，勝處頻淹留。
乘除了身世，未恨落房州。
初夏遊八關寺
作者：陳與義
朝代：宋

閉門睡過春，出門綠滿城。
八關池上柳，絮罷但藏鶯。
世故劇千蝟，今朝此閑行。
草木隨時好，客恨終難平。
寺有石壁勝，詩無康樂聲。
扶鞍不得上，新月水中生。
初至邵陽逢入桂林使作書問其地之安危
作者：陳與義
朝代：宋

湖北彌年所，長沙費月餘。
初爲邵陽夢，又作桂林書。
老矣身安用，飄然計本疏。
管寧遼海上，何得便端居。
初至陳留南鎮夙興赴縣
作者：陳與義
朝代：宋

五更風摇白竹扉，整冠上馬不可遲。
三家陂口雞喔喔，早於昨日朝天時。
行雲弄月翳復吐，林間明滅光景奇。
川原四望鬰高下，蕩摇蒼茫森陸離。
客心忽動羣鳥起，馬影漸薄村墟移。
須臾東方雲錦發，向來所見今難追。
兩眼聊隨萬象轉，一官已判三年癡。
只將乘除了吾事，推去木枕收此詩。
寫我新篇作畫障，不須更覓丹青師。
初識茶花
作者：陳與義
朝代：宋

伊軋籃輿不受催，湖南秋色更佳哉。
青裙玉面初相識，九月茶花滿路開。
別伯共
作者：陳與義
朝代：宋

樽酒相逢地，江楓欲盡時。
猶能十日客，共出數年詩。
供世無筋力，驚心有別離。
好爲南極柱，深慰旅人悲。
別大光
作者：陳與義
朝代：宋

堂堂一年長，渺渺三秋闊。
恍然衡山前，相遇各白髮。
歲窮窗欲霰，人老情難竭。
君有杯中物，我有肝肺熱。
飲盡不能起，交深忘事拙。
乾坤日多虞，遊子屢驚骨。
衡陽非不遥，雁意猶超忽。
一生能幾回，百計易相奪。
滔滔江受風，耿耿客孤發。
他夕懷君子，巖間望明月。
別孫信道
作者：陳與義
朝代：宋

萬里鷗仍去，千年鶴未歸。
極知身有幾，不奈世相違。
歲暮蒹葭響，天長鴻雁微。
如君那可別，老淚欲霑衣。
別岳州
作者：陳與義
朝代：宋

朝食三斗葱，暮飲三斗醋。
寧受此酸辛，莫行歲晚路。
丈夫少壯日，忍窮不自恕。
乘除冀晚泰，乃復逢變故。
經年岳陽樓，不見宮南樹。
辭巢已萬里，兩脚未遑住。
水落君山高，洞庭秋已素。
浮雲易歸岫，遠客難回顧。
飄然一瓶錫，未知所掛處。
寂寞短歌行，蕭條遠遊賦。
學道始恨晚，爲儒孰非腐。
乾坤杳茫茫，三嘆出門去。
別諸周二首·其一
作者：陳與義
朝代：宋

風送孤篷不可遮，山中城裏總非家。
臨行有恨君知否，不見籬前稻著花。
別諸周二首·其二
作者：陳與義
朝代：宋

隴雲知我欲船開，飛過江東還復回。
不似周顒趨闕去，山靈應許却歸來。
劉大資挽詞二首·其一
作者：陳與義
朝代：宋

天柱欹傾日，堂堂墮虜圍。
遂聞王蠋死，不見華元歸。
一代名超古，千年淚染衣。
當時如有繼，猶足變危機。
劉大資挽詞二首·其二
作者：陳與義
朝代：宋

一死公餘事，由來虜亦人。
使知臨難日，猶有不欺臣。
河洛傾遺憤，英雄歎後塵。
煌煌中興業，公合冠麒麟。
北征
作者：陳與義
朝代：宋

世故信有力，挽我復北馳。
獨衝七月暑，行此無盡陂。
百卉共山澤，各自有四時。
華實相後先，盛過當同衰。
亦復觀我生，白髮忽及期。
夕雲已不征，客子今何之。
願傳飛仙術，一洗局促悲。
被襟閬風觀，濯髮扶桑池。
北風
作者：陳與義
朝代：宋

北風掠野悲歲暮，黄塵漲街人不度。
孤鴻抱饑客千里，性命么微不當怒。
梅花欲動天作難，蓬飛上天得盤桓。
千里卧木枝葉盡，獨自人間不受寒。
十七日夜詠月
作者：陳與義
朝代：宋

月輪隱東峯，奇彩在南嶺。
北崖草木多，蒼茫映光景。
玉盤忽微露，銀浪瀉千頃。
巖谷散陸離，萬象雜形影。
不辭三更露，冒此白髮頂。
老筇無前遊，危處有新警。
澗光如翻鶴，變態發遥境。
回首房州城，山中夜何永。
十三日再賦二首其一以贊使君是日對花賦此韻詩筆落縱橫而郡中修水戰之具方大閱於燕公樓下也其一自敘所感憶年十五在杭州始識此花皆三丈高木嘗賦詩焉·其一
作者：陳與義
朝代：宋

我丈風流元祐枝，晴軒雨雹筆端迷。
從容文武一時了，賦罷木犀觀水犀。
十三日再賦二首其一以贊使君是日對花賦此韻詩筆落縱橫而郡中修水戰之具方大閱於燕公樓下也其一自敘所感憶年十五在杭州始識此花皆三丈高木嘗賦詩焉·其二
作者：陳與義
朝代：宋

武林曾識最高枝，百感重逢歲月迷。
向日擘牋須彩鳳，如今執楯要文犀。
十月
作者：陳與義
朝代：宋

十月北風催歲闌，九衢黄土污儒冠。
歸鴉落日天機熟，老雁長雲行路難。
欲詣熱官憂冷語，且求濁酒寄清歡。
孤吟坐到三更月，枯木無枝不受寒。
十月
作者：陳與義
朝代：宋

十月天公作許悲，負霜鴻雁不停飛。
莽連萬里雲一去，紅盡千林秋徑歸。
病夫搜句了節序，小齋焚香無是非。
睡過三冬莫開戶，北風不貸芰荷衣。
南柯子·南歌子
作者：陳與義
朝代：宋

矯矯千年鶴，茫茫萬里風。闌干三面看秋空。背插浮屠千尺、冷煙中。林塢村村暗，溪流處處通。此間何似玉霄峰。遙望蓬萊依約、晚雲東。
印老索鈍庵詩
作者：陳與義
朝代：宋

人言融公懶，床上揖賓客。
我來兩忘揖，團團一庵白。
戲談鄧州禪，分食天寧麥。
竹風亦喜我，蕭瑟至日夕。
出家丈夫事，軒裳本兒劇。
願香驚餘烟，世故感陳迹。
固應師未鈍，使我不安席。
時求一滴水，爲洗三生石。
即席重賦且約再遊·其一
作者：陳與義
朝代：宋

牆頭花定覺風闌，牆外池深酒亦寒。
馬健莫愁歸路遠，詩成未許俗人看。
釣魚不用尋溫水，濯髮真如到洧盤。
一笑得君天所借，尊前無地著憂端。
即席重賦且約再遊·其二
作者：陳與義
朝代：宋

詩情不與歲情闌，春氣猶兼水氣寒。
怪我問花終不語，須公走馬更來看。
共知浮世悲駒隙，即見平波散芡盤。
得一老兵雖可飲，從今取友要須端。
又六言
作者：陳與義
朝代：宋

未央宮裏紅杏，羯鼓三聲打開。
大庾嶺頭梅萼，管城呼上屏來。
又和歲除感懷用前韻
作者：陳與義
朝代：宋

宦情吾與歲俱闌，只有詩盟偶未寒。
鬢色定從今夜改，梅花已判隔年看。
高門召客車稠疊，下里燒香篆屈盤。
我亦三杯聊復爾，夢回鵷鷺出朝端。
又用韻春雪
作者：陳與義
朝代：宋

急雪催詩興未闌，東風肯奈鳥烏寒。
最憐度牖勤勤意，更接飛花細細看。
連夜拋回三白瑞，及時驚動五辛盤。
袁安久絕千人望，春破還思綺一端。
又登岳陽樓
作者：陳與義
朝代：宋

岳陽樓前丹葉飛，欄干留我不須歸。
洞庭鏡面平千里，却要君山相發揮。
友人惠石兩峰巉然取杜子美玉山高並兩峰寒之句名曰小玉山
作者：陳與義
朝代：宋

舊喜看書今不看，且留雙眼向孱顔。
從來作夢大槐國，此去藏身小玉山。
暮靄朝曦一生了，高天厚地兩峰閑。
九華詩句喧寰宇，細比真形伯仲間。
古別離
作者：陳與義
朝代：宋

東門柳，年年歲歲征人手。
千人萬人於此別，柳亦能堪幾人折。
願君遄歸與君期，要及此柳未衰時。
句
作者：陳與義
朝代：宋

老對白桂花。
同二子觀取魚於竇家池以錢得數斗置驛
作者：陳與義
朝代：宋

閉戶讀書生白髮，閑向村東看魚穴。
曾隨樹影數圓波，鐵面漁師肝肺別。
向來癡腹負此翁，只可買放蓮溏中。
萬事成虧等閑裏，佗年此地費雷風。
同信道晚登古原
作者：陳與義
朝代：宋

幽懷忽牢落，起望登古原。
微吹度修竹，半林白翻翻。
日暮紛物態，山空銷客魂。
惜無一樽酒，與子醉中言。
同叔易于觀我齋分韻得自字
作者：陳與義
朝代：宋

小草浪出山，大隱乃居市。
功名一畫餅，甚矣癡兒計。
傾身犯火宅，顧自以爲戲。
汗顔逢冰子，更復問奚自。
三肅齋中人，本是青雲器。
雖然山上山，政爾吏非吏。
肅肅窗前竹，見引著勝地。
世間劇寒暑，了不受榮悴。
門前剝啄客，欲問觀我意。
但持邯鄲枕，贈我一覺睡。
同家弟用前韻謝判府惠酒·其一
作者：陳與義
朝代：宋

銜杯樂聖便稱賢，無酒猶堪卧甕間。
使者在門催僕僕，麯車入夢正班班。
不煩白水真人力，來自青城道士山。
千載王弘同並美，未應杞菊賦寒慳。
同家弟用前韻謝判府惠酒·其二
作者：陳與義
朝代：宋

日飲知非貧士宜，要逃語穽稅心鞿。
所須唯酒非虛語，以醉爲鄉可徑歸。
鸚鵡鸕鶿俱得道，螟蛉蜾蠃共忘機。
狂言戲作麻姑送，無奈閽人與我違。
同家弟賦蠟梅詩得四絕句·其一
作者：陳與義
朝代：宋

朱朱與白白，著意待春開。
那知洞房裏，已傍額黄來。
同家弟賦蠟梅詩得四絕句·其三
作者：陳與義
朝代：宋

黄羅作廣袂，絳帳作中單。
人間誰敢著，留得護春寒。
同家弟賦蠟梅詩得四絕句·其二
作者：陳與義
朝代：宋

韻勝誰能捨，色莊那得親。
朝陽一映樹，到骨不留塵。
同家弟賦蠟梅詩得四絕句·其四
作者：陳與義
朝代：宋

一花香十里，更值滿枝開。
承恩不在貌，誰敢鬬香來。
同左通老用陶潜還舊居韻
作者：陳與義
朝代：宋

故園非無路，今已不念歸。
秋入漢水白，葉脫行人悲。
東西與南北，欲往還覺非。
勿云去年事，兵火偶脫遺。
可憐竛竮影，殘歲聊相依。
天涯一尊酒，細酌君勿催。
持觴望江山，路永悲身衰。
百感醉中起，清淚對君揮。
同楊運幹黄秀才村西買山藥
作者：陳與義
朝代：宋

潦縮田路寬，委蛇散腰脚。
勝日三枝杖，村西買山藥。
崗巒相吞去，遠木互前却。
天陰野水明，歲暮竹籬薄。
田翁領客意，發筐堆磊落。
玉質緗色裘，用世乃見縛。
屠門幾許快，夜語尋幽約。
石鼎看雲翻，門前北風惡。
同繼祖民瞻遊賦詩亭二首·其一
作者：陳與義
朝代：宋

邂逅今朝一段奇，從來華屋不關詩。
諸君且作留連意，正是微風到竹時。
同繼祖民瞻遊賦詩亭二首·其二
作者：陳與義
朝代：宋

浩浩白雲溪一色，冥冥青竹鳥三呼。
只今那得王摩詰，畫我憑欄覓句圖。
同范直愚單履遊浯溪
作者：陳與義
朝代：宋

瀟湘之流碧復碧，上有鐵立千尋壁。
河朔功就人與能，湖南碑成江動色。
文章得意易爲好，書雜矛劍天假力。
四百年來如創見，雷公雨師知此石。
小儒五載憂國淚，杖藜今日溪水側。
欲搜奇句謝兩公，風作浪湧空心惻。
同通老用淵明獨酌韻
作者：陳與義
朝代：宋

紛紛吏民散，遺我以兀然。
悄悄今夕意，鳥影馳隙間。
向來房州谷，採藥危得仙。
忽駕太守車，出處寧非天。
何妨暫閱世，謀行要當先。
西齋一壺酒，微雨新秋還。
蛛網閃明晦，葉聲餞歲年。
呼兒具紙筆，錄我醉中言。
周尹潛雪中過門不我顧遂登西樓作詩見寄次韻謝之三首·其一
作者：陳與義
朝代：宋

曉窗飛雪愜幽聽，起覓新詩自啟扃。
不覺高軒牆外過，貪看萬鶴舞中庭。
周尹潛雪中過門不我顧遂登西樓作詩見寄次韻謝之三首·其三
作者：陳與義
朝代：宋

敲門俗子令我病，面有三寸康衢埃。
風饕雪虐君馳去，蓬戶那無酒一杯。
周尹潛雪中過門不我顧遂登西樓作詩見寄次韻謝之三首·其二
作者：陳與義
朝代：宋

堪笑臞仙也耐寒，飛花端合上樓看。
深知壯觀增詩律，洗盡元和到建安。
周尹潜以僕有郢州之命作詩見贈有橫槊之句次韻謝之
作者：陳與義
朝代：宋

一歲憂兵四閱時，偷生不恨隙駒馳。
如何南紀持竿手，却把西州破賊旗。
儻有青油盛快士，何妨畫戟入新詩。
因君調我還增氣，男子平生政要奇。
和大光道中絕句·其一
作者：陳與義
朝代：宋

已費天工十日晴，今朝小雨送潮生。
轉頭雲日還如錦，一抹葱瓏畫不成。
和大光道中絕句·其二
作者：陳與義
朝代：宋

寂寂孤村竹映沙，檳榔迎客當煎茶。
嶺南二月無桃李，夾路松開黄玉花。
和孫升之
作者：陳與義
朝代：宋

姬國餘芳代有人，于今公子秀溪濆。
處心如水尚書市，能賦臨流靖節君。
花島紅雲春句麗，月梅疏影夜香聞。
囊開古錦湖山出，何意一星窺妙文。
和張規臣水墨梅五絕·其一
作者：陳與義
朝代：宋

巧畫無鹽醜不除，此花風韻更清姝。
從教變白能爲黑，桃李依然是僕奴。
和張規臣水墨梅五絕·其三
作者：陳與義
朝代：宋

粲粲江南萬玉妃，別來幾度見春歸。
相逢京洛渾依舊，唯恨緇塵染素衣。
和張規臣水墨梅五絕·其二
作者：陳與義
朝代：宋

病見昏花已數年，只應梅蕊固依然。
誰教也作陳玄面，眼亂初逢未敢憐。
和張規臣水墨梅五絕·其五
作者：陳與義
朝代：宋

自讀西湖處士詩，年年臨水看幽姿。
晴窗畫出橫斜影，絕勝前村夜雪時。
和張規臣水墨梅五絕·其四
作者：陳與義
朝代：宋

含章檐下春風面，造化功成秋兔毫。
意足不求顔色似，前身相馬九方皋。
和王東卿絕句四首·其一
作者：陳與義
朝代：宋

少年走馬洛陽城，今作江邊瓶錫僧。
說與虎頭須畫我，三更月裏影崚嶒。
和王東卿絕句四首·其三
作者：陳與義
朝代：宋

只今當代功名手，不數平生粥飯僧。
獨立江風吹短髮，暮雲千里倚崚嶒。
和王東卿絕句四首·其二
作者：陳與義
朝代：宋

來日安榴花尚稀，壓牆丹實已垂垂。
何時著我扁舟尾，滿袖西風信所之。
和王東卿絕句四首·其四
作者：陳與義
朝代：宋

平生不得吟詩力，空使秋霜入鬢垂。
太岳峯前滿尊月，爲君聊復一中之。
和若拙弟得陪遊後園·其一
作者：陳與義
朝代：宋

西園冠蓋坐生風，更欲長繩繫六龍。
惟有病夫能省事，北窗三友是過從。
和若拙弟得陪遊後園·其二
作者：陳與義
朝代：宋

壯夫三箭功名手，儒士百篇藜莧腸。
莫道人人握珠玉，應須字字挾風霜。
和顔持約
作者：陳與義
朝代：宋

半篙寒碧秋垂釣，一笛西風夜倚樓。
多少巫山舊家事，老來分付水東流。
喜雨
作者：陳與義
朝代：宋

秦望山頭雲，昨日鸞鳳舉。
冥冥萬里風，淅淅三更雨。
小臣知君憂，起坐聽檐語。
風力有去來，龍工雜文武。
燈花識我意，一笑相媚嫵。
泥翻早朝路，瀰瀰光欲吐。
鬰然蒼龍闕，佳氣接南畝。
千官次第來，豫色各眉宇。
記事以短篇，不工還自許。
均臺辭二首·其一
作者：陳與義
朝代：宋

小桃借春春已來，平分和氣入均臺。
夜來臺邊草環綠，今朝芒生滿三木。
街頭拍手鬧千兒，齊唱中和宣布曲。
使君坐嘯鬧如雲，請釀百川壽使君。
但願使君長樂職，不須更看杓虛實。
均臺辭二首·其二
作者：陳與義
朝代：宋

東家西家爾盍來，聽說空圄如春臺。
决曹高卧印生綠，叢棘化爲交遜木。
策勳此木那可遺，動地風摇枝不曲。
願我無訟到來雲，莫辭著力借寇君。
借得賢侯雖爾職，但恐朝廷要人調鼎實。
均陽官舍有安榴數株著花絕稀更增妍麗
作者：陳與義
朝代：宋

庭際安榴樹，花稀更可憐。
青旌擁絳節，伴我作神仙。
遲日耿不暮，微陰眩彌鮮。
一樽兼百慮，心賞竟悠然。
均陽舟中夜賦
作者：陳與義
朝代：宋

遊子不能寐，船頭語輕波。
開窗望兩津，煙樹何其多。
晴江涵萬象，夜半光蕩摩。
客愁彌世路，秋氣入天河。
汝洛塵未銷，幾人不負戈。
長吟宇宙內，激烈悲蹉跎。
坐澗邊石上
作者：陳與義
朝代：宋

三面青山圍竹籬，人間無路訪安危。
扶筇共坐槎牙石，澗水悲鳴無歇時。
城上晚思
作者：陳與義
朝代：宋

獨憑危堞望蒼梧，落日君山如畫圖。
無數柳花飛滿岸，晚風吹過洞庭湖。
墨戲二首·蕙
作者：陳與義
朝代：宋

人間風露不到畹，只有酪奴無世塵。
何須更待秋風至，蕭艾從來不共春。
墨戲二首·蘭
作者：陳與義
朝代：宋

鄂州遷客一花說，仇池老仙五字銘。
併入晴窗三昧手，不須辛苦讀騷經。
夏夜
作者：陳與義
朝代：宋

幽窗報夕霽，微月在屋橑。
手中白羽扇，共此夜寥寥。
六月天正碧，三更樹微摇。
緬懷山中景，茲夕感路遥。
長嘯送行雲，可望不可招。
夜闌林光發，白露濡青條。
夏夜
作者：陳與義
朝代：宋

遠遊萬事裂，獨立數峯青。
明月照山木，荒村饒夜螢。
翻翻雲渡漢，歷歷水浮星。
遥舍燈已盡，幽人門未扃。
夏夜·其一
作者：陳與義
朝代：宋

閑弄玉如意，天河白練橫。
時無李供奉，誰識謝宣城。
兩鶴翻明月，孤松立快晴。
南陽半年客，此夜滿懷清。
夏夜·其三
作者：陳與義
朝代：宋

待到天公放月時，東家喬柏兩虯枝。
懸知滿地疏陰處，不及遥看突兀奇。
夏夜·其二
作者：陳與義
朝代：宋

虛庭散策晚凉生，斟酌星河亦喜晴。
不記牆西有修竹，夜風還作雨來聲。
夏日
作者：陳與義
朝代：宋

赤日可中庭，樹影歛不開。
燭龍未肯忙，一步九徘徊。
夢中驚耳鳴，欲覺聞遠雷。
屋山奇峰起，欹枕看雲來。
變化信難料，轉頭失崔嵬。
雖然不成雨，風起亦快哉。
槐葉萬背白，少振十日埃。
白團豈辦此，擲去羞薄才。
蜻蜓泊牆陰，近人故多猜。
牆西豈更熱，已去却飛迴。
夏日集葆真池上以綠陰生晝靜賦詩得靜字
作者：陳與義
朝代：宋

清池不受暑，幽討起予病。
長安車轍邊，有此荷萬柄。
是身雖可懶，共寄無盡興。
魚遊水底凉，鳥宿林間靜。
談餘日亭午，樹影一時正。
清風不負客，意重百金贈。
聊將兩鬢蓬，起照千丈鏡。
微波喜摇人，小立待其定。
梁王今何許，柳色幾衰盛。
人生行樂耳，詩律已其剩。
邂逅一樽酒，它年五君詠。
重期踏月來，夜半嘯煙艇。
夏至日與太學同舍會葆真二首·其一
作者：陳與義
朝代：宋

微官有閥閱，三賦池上詩。
林密知夏深，仰看天離離。
官忙負遠興，觴至及良時。
荷氣夜來雨，百鳥清晝遲。
微風不動蘋，坐看水色移。
門前爭奪場，取歡不償悲。
欲歸未得去，日暮多黄鸝。
夏至日與太學同舍會葆真二首·其二
作者：陳與義
朝代：宋

明波影千柳，紺屋朝萬荷。
物新感節移，意定覺景多。
遊魚聚亭影，鏡面散微渦。
江湖豈在遠，所欠雨一蓑。
忽看带箭禽，三嘆無奈何。
夏雨
作者：陳與義
朝代：宋

三伏過幾日，坐數令人癭。
片雲忽西行，庭樹生光景。
須臾萬銀竹，壯觀發異境。
天公終老手，一笑破日永。
龍公勿憚煩，事了亦俄頃。
修竹恬變化，依然半窗影。
夙興
作者：陳與義
朝代：宋

美哉木枕與菅席，無耐當興戴朝幘。
巷南巷北聞鍛聲，舍後舍前唯月色。
事國無功端未去，竹輿伊鴉猶昨日。
不見武林城裏事，繁華夢覺生荆棘。
成壞由來幾古今，乾坤但可著山澤。
西湖已無金碧麗，雨抹晴粧尚娛客。
會當休日一訪之，摩挲蒼蘚慰崖石。
只恐冷泉亭下水，發明白髮增嘆息。
夜抵貞牟
作者：陳與義
朝代：宋

野暝猶聞遠，川明不恨遲。
焚山隔岸火，及我繫船時。
夜半青燈屋，籬前白水陂。
殷勤謝地主，小築欲深期。
夜步隄上三首·其一
作者：陳與義
朝代：宋

世故生白髮，意行無與期。
平生木上座，臨老始相知。
月中沙岸永，歲暮河流遲。
留侯廟前柳，葉盡空離離。
百年信難料，剩賦奇絕詩。
夜步隄上三首·其三
作者：陳與義
朝代：宋

旋買青芒鞋，去踏沙頭月。
爭教冠蓋地，著此影突兀。
樹寒栖鳥動，風轉孤管發。
月色夜夜佳，人生事如髮。
夢中續清遊，濃露濕銀闕。
夜步隄上三首·其二
作者：陳與義
朝代：宋

人間睡聲起，幽子方獨步。
倚杖看白雲，亭亭水中度。
十月雁背高，三更河流去。
物生各擾擾，念此煎百慮。
聊將憂世心，數遍橋西樹。
夜賦
作者：陳與義
朝代：宋

抱病喜清夜，形羸心獨開。
不知藥鼎沸，錯認雨聲來。
歲晚燈燭麗，天長鴻雁哀。
書生惜日月，欹枕意茫哉。
夜賦
作者：陳與義
朝代：宋

泊舟華容縣，湖水終夜明。
凄然不能寐，左右菰蒲聲。
窮途事多違，勝處亦心驚。
三更螢火鬧，萬里天河橫。
阿瞞狼狽地，山澤空崢嶸。
强弱與興衰，今古莽難評。
腐儒憂平世，况復值甲兵。
終然無寸策，白髮滿頭生。
夜賦寄友
作者：陳與義
朝代：宋

賣藥韓康伯，談經管幼安。
向來甘寂寞，不是爲艱難。
微月扶疏樹，空園浩蕩寒。
細題今夕景，持與故人看。
夜雨
作者：陳與義
朝代：宋

經歲柴門百事乖，此身只合卧蒼苔。
蟬聲未足秋風起，木葉俱鳴夜雨來。
棋局可觀浮世理，燈花應爲好詩開。
獨無宋玉悲歌念，但喜新凉入酒杯。
夢中送僧覺而忘第三聯戲足之
作者：陳與義
朝代：宋

兩鴻同一天，羽翼不相及。
偶然一識面，別意已超忽。
去程秋光好，萬里無斷絕。
雖無仁人言，贈子以明月。
奇父先至湘陰書來戒由祿唐路而僕以它故由南陽路來夾道皆松如行青羅步障中先寄奇父
作者：陳與義
朝代：宋

雲接湘陰百里松，肅肅穆穆湖南風。
隨時憂樂非人世，迎我笙簫起道中。
竹輿兩面天明滅，秋令不到林西東。
未必祿唐能辦此，題詩著畫寄興公。
季高送酒
作者：陳與義
朝代：宋

自接麯生蓬戶外，便呼伯雅竹床頭。
真逢幼婦著黄絹，直遣從事到青州。
定風波
作者：陳與義
朝代：宋

九日登臨有故常。隨晴隨雨一傳觴。多病題詩無好句。孤負。黃花今日十分黃。記得眉山文翰老。曾道。四時佳節是重陽。江海滿前懷古意。誰會。闌干三撫獨淒涼。
客裏
作者：陳與義
朝代：宋

客裏東風起，逢人只四愁。
悠悠雜唯唯，莫莫更休休。
窗影鳥雙度，水聲船逆流。
一官成一集，盡付古河頭。
宣風樓
作者：陳與義
朝代：宋

樓迥雲隨畫栱飛，卷簾又映雪晴時。
千林凍解陰霾掃，放出青山分外奇。
宴坐之地籧篨覆之名曰蓬齋
作者：陳與義
朝代：宋

不須杯勺了三冬，旋作蓬齋待朔風。
會有打窗風雪夜，地爐孤坐策奇功。